Pasiūlymas TARYBOS REGLAMENTAS (ES) Nr. …/2010 dėl ribojamųjų priemonių Iranui, kuriuo panaikinamas Reglamentas (EB) Nr. 423/2007 /* COM/2010/0459 final - NLE 2010/0240 */





[pic] | EUROPOS KOMISIJA | Briuselis, 2010.8.31 KOM(2010) 459 galutinis 2010/0240 (NLE) Pasiūlymas TARYBOS REGLAMENTAS (ES) Nr. …/2010 dėl ribojamųjų priemonių Iranui, kuriuo panaikinamas Reglamentas (EB) Nr. 423/2007 (bendrai pateikta Komisijos ir Europos Sąjungos vyriausiojo įgaliotinio užsienio reikalams ir saugumo politikai) AIŠKINAMASIS MEMORANDUMAS 1. 2010 m. liepos 26 d. Taryba patvirtino Sprendimą 2010/413/BUSP, kuriuo patvirtinamos ribojamosios priemonės, kurių imtasi nuo 2007 m., ir nustatomos papildomos Iranui taikytinos ribojamosios priemonės, siekiant laikytis JT Saugumo Tarybos rezoliucijos 1929 (2010), taip pat papildomos priemonės, kurių 2010 m. birželio 17 d. deklaracijoje pareikalavo Europos Taryba. 2. Šiomis ribojamosiomis priemonėmis visų pirma papildomai ribojama prekyba dvejopo naudojimo prekėmis ir technologijomis bei įranga, kuri gali būti naudojama vidaus represijoms, taip pat ribojama prekyba svarbiausia Irano naftos bei dujų pramonėje naudojama įranga ir investicijos į Irano naftos ir dujų pramonę, ribojamos Irano investicijos į urano kasybą ir branduolinę pramonę, ribojamas lėšų į Iraną ir iš jo pervedimas, taikomi apribojimai Irano bankų sektoriui, ribojama galimybė Iranui dalyvauti Sąjungos draudimo ir obligacijų rinkose ir galimybė teikti tam tikras paslaugas Irano laivams bei krovininiams orlaiviams. 3. Taryba taip pat nustatė papildomas kategorijas asmenų, kurių lėšos ir ekonominiai ištekliai turi būti įšaldyti, ir tam tikrus kitus techninius galiojančių priemonių pakeitimus. 4. Dvejopo naudojimo prekėms taikytinos ribojamosios priemonės turėtų būti papildytos, kad apimtų visas Reglamento (EB) Nr. 428/2009 I priede išvardytas prekes ir technologijas, išskyrus tam tikras 5 kategorijoje nurodytas prekes ir technologijas. Vis dėlto draudimas toliau turėtų galioti 5 kategorijoje nurodytoms prekėms ir technologijoms, kurioms jis šiuo metu taikomas. Taip pat tikslinga nustatyti draudimą kai kurioms prekėms ir technologijoms, kurioms anksčiau pagal Reglamento Nr. 423/2007 3 straipsnį taikytas reikalavimas gauti eksporto leidimą. 5. Turėtų būti pateiktas svarbiausios naftos ir dujų sektoriuje naudojamos įrangos ir technologijų sąrašas, siekiant užtikrinti, kad ūkinės veiklos vykdytojai ir muitinių administracijos veiksmingai įgyvendintų ribojamąsias priemones. Papildomas pasiūlymas dėl siūlomo reglamento 8 straipsnyje nurodytos svarbiausios naftos ir gamtinių dujų pramonėje naudojamos įrangos ir technologijų sąrašo bus pateiktas atskirai. 6. Kad investicijoms į naftos ir dujų sektorių taikomi apribojimai būtų sėkmingai įgyvendinami, jie turėtų apimti tam tikrą svarbiausią veiklą, pavyzdžiui, perdavimo paslaugas, taip pat, dėl tos pačios priežasties apribojimai turėtų būti taikomi bendroms įmonėms ir kitoms asociacijos ir bendradarbiavimo naftos ir dujų sektoriuje formoms. 7. Kad Irano investicijų į Sąjungą ribojimas būtų veiksmingas, reikia imtis priemonių, kuriomis fiziniams arba juridiniams asmenims, subjektams ir organizacijoms, kurie priklauso Sąjungos jurisdikcijai, būtų draudžiama leisti arba suteikti teisę atlikti tokias investicijas. 8. Todėl būtina iš dalies pakeisti ir papildyti 2007 m. balandžio 19 d. Tarybos reglamentą (EB) Nr. 423/2007 dėl ribojančių priemonių Iranui. Siekiant aiškumo, Komisija ir ES vyriausiasis įgaliotinis užsienio reikalams ir saugumo politikai siūlo jį pakeisti nauju suvestiniu reglamentu. 9. 2010/0240 (NLE) Pasiūlymas TARYBOS REGLAMENTAS (ES) Nr. …/2010 dėl ribojamųjų priemonių Iranui, kuriuo panaikinamas Reglamentas (EB) Nr. 423/2007 EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 215 straipsnį, atsižvelgdama į 2010 m. liepos 26 d. Tarybos sprendimą 2010/413/BUSP dėl ribojamųjų priemonių Iranui, kuriuo panaikinama Bendroji pozicija 2007/140/BUSP[1], atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai ir Komisijos pasiūlymą, kadangi: 10. 2010 m. liepos 26 d. Taryba patvirtino Sprendimą 2010/413/BUSP, kuriuo patvirtinamos ribojamosios priemonės, kurių imtasi nuo 2007 m., ir nustatomos papildomos Irano Islamo Respublikai (toliau – Iranas) taikytinos ribojamosios priemonės, siekiant laikytis JT Saugumo Tarybos rezoliucijos 1929 (2010), taip pat papildomos priemonės, kurių 2010 m. birželio 17 d. deklaracijoje pareikalavo Europos Taryba. 11. Šiomis ribojamosiomis priemonėmis visų pirma papildomai ribojama prekyba dvejopo naudojimo prekėmis ir technologijomis bei įranga, kuri gali būti naudojama vidaus represijoms, taip pat ribojama prekyba svarbiausia Irano naftos ir dujų pramonėje naudojama įranga bei technologijomis ir investicijos į Irano naftos ir dujų pramonę, ribojamos Irano investicijos į urano kasybą ir branduolinę pramonę, ribojamas lėšų į Iraną ir iš jo pervedimas, taikomi apribojimai Irano bankų sektoriui, ribojama galimybė Iranui dalyvauti Sąjungos draudimo ir obligacijų rinkose ir galimybė teikti tam tikras paslaugas Irano laivams bei krovininiams orlaiviams. 12. Taryba taip pat nustatė papildomas kategorijas asmenų, kurių lėšos ir ekonominiai ištekliai turi būti įšaldyti, ir tam tikrus kitus techninius galiojančių priemonių pakeitimus. 13. Pareiga įšaldyti nurodytų bendrovės „Islamic Republic of Iran Shipping Line“ (IRISL) subjektų ekonominius išteklius nereiškia, kad reikia konfiskuoti arba sulaikyti šiems subjektams nuosavybės teise priklausančius laivus arba jų gabenamus krovinius, jei tokie kroviniai priklauso trečiosioms šalims, arba sulaikyti pagal sutartis jų įdarbintą įgulą. 14. Šios priemonės patenka į Sutarties dėl Europos Sąjungos veikimo taikymo sritį, todėl siekiant užtikrinti, kad ūkinės veiklos vykdytojai visose valstybėse narėse jas taikytų vienodai, būtina priimti Sąjungos teisės aktą joms įgyvendinti Sąjungos mastu. 15. 2007 m. balandžio 19 d. Reglamentu (EB) Nr. 423/2007 dėl ribojančių priemonių Iranui[2] su pakeitimais įteisinamos ribojamosios priemonės, kurių Sąjunga ėmėsi po Bendrosios pozicijos 2007/140/BUSP su pakeitimais[3] priėmimo. Siekiant aiškumo, Reglamentas (EB) Nr. 423/2007 turėtų būti panaikintas visas ir pakeistas šiuo reglamentu. 16. Peržiūrėtoms dvejopo naudojimo prekėms taikytinos ribojamosios priemonės turėtų apimti visas Reglamento (EB) Nr. 428/2009 I priede išvardytas prekes ir technologijas, išskyrus tam tikras 5 kategorijoje nurodytas prekes ir technologijas. Vis dėlto draudimas toliau turėtų galioti 5 kategorijoje nurodytoms su branduolinėmis ir raketų technologijomis susijusioms prekėms ir technologijoms, kurioms jis šiuo metu taikomas. Be to, taip pat tikslinga nustatyti draudimą kai kurioms prekėms ir technologijoms, kurioms anksčiau pagal Reglamento Nr. 423/2007 3 straipsnį taikytas reikalavimas gauti eksporto leidimą. 17. Turėtų būti pateiktas svarbiausios naftos ir dujų sektoriuje naudojamos įrangos ir technologijų sąrašas, siekiant užtikrinti, kad ūkinės veiklos vykdytojai ir muitinių administracijos veiksmingai įgyvendintų ribojamąsias priemones. 18. Kad investicijoms į naftos ir dujų sektorių taikomi apribojimai būtų sėkmingai įgyvendinami, jie turėtų apimti tam tikrą svarbiausią veiklą, pavyzdžiui, perdavimo paslaugas, taip pat, dėl tos pačios priežasties apribojimai turėtų būti taikomi bendroms įmonėms ir kitoms asociacijos ir bendradarbiavimo naftos ir dujų sektoriuje formoms. 19. Kad Irano investicijų į Sąjungą ribojimas būtų veiksmingas, reikia imtis priemonių, kuriomis fiziniams arba juridiniams asmenims, subjektams arba organizacijoms, kurie priklauso Sąjungos jurisdikcijai, būtų draudžiama leisti arba suteikti teisę atlikti tokias investicijas. 20. Siekiant užtikrinti suderinamumą su 2005 m. spalio 26 d. Europos Parlamento ir Tarybos direktyva 2005/60/EB dėl finansų sistemos apsaugos nuo jos panaudojimo pinigų plovimui ir teroristų finansavimui[4], šiame reglamente vartojamos tos pačios sąvokų „finansų įstaiga“ ir „kredito įstaiga“ apibrėžtys. 21. Šiuo reglamentu gerbiamos pagrindinės teisės ir principai, pripažįstami Europos Sąjungos pagrindinių teisių chartijoje, pirmiausia teisė į veiksmingą teisinę gynybą ir teisingą bylos nagrinėjimą, teisė į nuosavybę ir teisė į asmens duomenų apsaugą. Šis reglamentas turėtų būti taikomas atsižvelgiant į šias teises ir principus. 22. Sprendime 2010/413/BUSP nustatyta nuostata dėl peržiūros procedūros, kuri turi būti taikoma, kai į šio sprendimo I arba II priedą įtraukiamas fizinis arba juridinis asmuo, subjektas arba organizacija. Įtraukimo į sąrašą procedūros, siekiant pagal šį reglamentą įšaldyti lėšas ir ekonominius išteklius, neturėtų dubliuoti šių procedūrų. 23. Siekiant įgyvendinti šį reglamentą ir užtikrinti kuo didesnį teisinį tikrumą Sąjungoje, fizinių ir juridinių asmenų, subjektų ir organizacijų, kurių lėšos ir ekonominiai ištekliai pagal reglamentą turi būti įšaldyti, vardai, pavardės, pavadinimai ir kiti su jais susiję duomenys turėtų būti skelbiami viešai. Pagal šį reglamentą tvarkant fizinių asmenų asmens duomenis turėtų būti laikomasi 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo[5] ir 1995 m. spalio 24 d. Europos Parlamento ir Tarybos direktyvos 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo nuostatų[6]. 24. Siekiant užtikrinti, kad šiame reglamente nustatytos priemonės būtų veiksmingos, šis reglamentas turėtų įsigalioti jo paskelbimo dieną, PRIĖMĖ ŠĮ REGLAMENTĄ: I skyrius Sąvokų apibrėžtys 1 straipsnis Šiame reglamente vartojamų sąvokų apibrėžtys: a) finansų arba kredito įstaigos filialas – verslo vieta, kuri yra juridiškai priklausoma finansų arba kredito įstaigos dalis ir tiesiogiai vykdo visus arba kai kuriuos finansų arba kredito įstaigų veiklai būdingus sandorius; b) tarpininkavimo paslaugos – asmenų, subjektų ir partnerysčių, veikiančių kaip tarpininkai, veikla perkant ir parduodant prekes bei technologijas ar rengiant jų perdavimą, derantis dėl sandorių, kurie gali būti susiję su prekių ar technologijų perdavimu, ar juos rengiant; c) sutartis arba sandoris – neatsižvelgiant į taikytiną teisę sudaryti visų formų sandoriai, susidedantys iš vienos arba daugiau tarp tų pačių ar skirtingų šalių sudarytų sutarčių arba panašių įsipareigojimų; sąvoka „sutartis“ apima teisiškai atskirus ar neatskirtus: įsipareigojimą, garantiją arba žalos atlyginimo įsipareigojimą, pirmiausia – finansinę garantiją ar finansinį žalos atlyginimo įsipareigojimą, ir kreditą, taip pat visas susijusias nuostatas, taikytinas pagal sandorį ar susijusias su juo; d) kredito įstaiga – kredito įstaiga, kaip apibrėžta 2006 m. birželio 14 d. Europos Parlamento ir Tarybos direktyvos 2006/48/EB dėl kredito įstaigų veiklos pradėjimo ir vykdymo[7] 4 straipsnio 1 dalyje, įskaitant jos filialus Sąjungos teritorijoje arba už jos ribų; e) Sąjungos muitų teritorija – 2008 m. balandžio 23 d. Europos Parlamento ir Tarybos reglamento (EB) Nr. 450/2008, nustatančio Bendrijos muitinės kodeksą[8], 3 straipsnyje apibrėžta teritorija; f) ekonominiai ištekliai – bet kurios rūšies materialus ar nematerialus, kilnojamasis ar nekilnojamasis turtas, kuris nėra lėšos, tačiau gali būti panaudotas lėšoms, prekėms ar paslaugoms įsigyti; g) žalios naftos ir gamtinių dujų žvalgymas – žalios naftos ir gamtinių dujų paieška, taip pat geologinės paslaugos; h) finansų įstaiga: i) įmonė, kuri nėra kredito įstaiga ir kuri verčiasi vienos ar kelių rūšių, išvardytų Direktyvos 2006/48/EB I priedo 2–12 punktuose ir 14–15 punktuose, veikla, įskaitant valiutos keityklų veiklą; ii) draudimo įmonė, kuriai tinkamai suteiktas leidimas pagal 2002 m. lapkričio 5 d. Europos Parlamento ir Tarybos direktyvą 2002/83/EB dėl gyvybės draudimo[9], jeigu ji vykdo veiklą, kuriai taikoma ši direktyva; iii) investicinė įmonė, kaip apibrėžta 2004 m. balandžio 21 d. Europos Parlamento ir Tarybos direktyvos 2004/39/EB dėl finansinių priemonių rinkų[10] 4 straipsnio 1 dalies 1 punkte; iv) kolektyvinė investicinė įmonė, prekiaujanti savo vienetais ar akcijomis; v) draudimo tarpininkas, kaip apibrėžta 2002 m. gruodžio 9 d. Europos Parlamento ir Tarybos direktyvos 2002/92/EB dėl draudimo tarpininkavimo[11] 2 straipsnio 5 dalyje, išskyrus šios direktyvos 2 straipsnio 7 dalyje paminėtus tarpininkus, kai jų veiklos objektas yra gyvybės draudimas ir kitos su investicijomis susijusios paslaugos; taip pat jos filialai Sąjungos teritorijoje arba už jos ribų. i) ekonominių išteklių įšaldymas – draudimas naudoti ekonominius išteklius lėšoms, prekėms ar paslaugoms įsigyti bet kokiu būdu, įskaitant (tačiau ne tik) jų pardavimą, nuomą arba įkeitimą; g) lėšų įšaldymas – bet kokio lėšų judėjimo, pervedimo, keitimo, naudojimo, galėjimo jomis naudotis arba jų tvarkymo pakeičiant jų dydį, sumą, vietą, nuosavybę, valdymą, savybes, paskirtį arba atliekant kitus pakeitimus, kurie leistų lėšas naudoti, įskaitant investicijų portfelio valdymą, draudimas; k) lėšos – finansinis turtas ir visų rūšių išmokos, įskaitant (tačiau ne tik): i) grynuosius pinigus, čekius, piniginius reikalavimus, įsakomuosius čekius, pinigines perlaidas ir kitas mokėjimo priemones; ii) indėlius finansų įstaigose arba kituose subjektuose, sąskaitų balansus, skolas ir skolinius įsipareigojimus; iii) viešai ir privačiai parduodamus vertybinius popierius ir skolos dokumentus, įskaitant vertybinius popierius ir akcijas, vertybinių popierių sertifikatus, obligacijas, vekselius, pažymėjimus akcijoms įsigyti nustatytu laiku ir nustatyta kaina, akcinių bendrovių obligacijas ir sutartis dėl išvestinių vertybinių popierių; iv) palūkanas, dividendus arba kitas pajamas iš turto arba turto vertės prieaugį; v) paskolą, užskaitos teisę, garantijas, vykdymo įsipareigojimus arba kitus finansinius įsipareigojimus; vi) akredityvus, važtaraščius, pardavimo sąskaitas; ir vii) dokumentus, kuriais patvirtinama lėšų ar kitų finansinių išteklių nuosavybės teisę; l) prekės apima objektus, medžiagas ir įrangą; m) draudimas – įsipareigojimas, kurį prisiimdamas asmuo arba keletas asmenų, įvykus draudžiamajam įvykiui, privalo kitam asmeniui arba kitiems asmenims mainais už apmokėjimą atlyginti žalą arba išmokėti išmoką, kaip nustatyta įsipareigojime; n) investicijos: i) investicijos – kapitalo dalies įmonėje įsigijimas ar jos padidinimas, įskaitant viso tokios įmonės kapitalo įsigijimą ir dalyvavimo teises suteikiančių akcijų bei vertybinių popierių įsigijimą; ii) finansinė paskola ar kreditas; iii) susitarimas su kitu fiziniu arba juridiniu asmeniu, subjektu arba organizacija, kuris įsipareigoja savo vardu ir už kitos susitarimo dalies lėšas įsigyti ar padidinti kapitalo dalį įmonėje ir pasinaudoti savo nuosavybės teisėmis, kai tai nurodo kita susitarimo šalis; o) Irano orlaivis: i) Irane registruotas orlaivis; ii) ne Irane registruotas orlaivis, kuris visas arba kurio dalis nuosavybės teise priklauso vienam ar daugiau Irano piliečių arba vienam ar daugiau juridinių asmenų, subjektų arba organizacijų, kurie įsteigti arba įkurti pagal Irano teisę; iii) bet koks kitas vieno arba daugiau Irano piliečių arba vieno arba daugiau juridinių asmenų, subjektų arba organizacijų, kurie įsteigti arba įkurti pagal Irano teisę, pagal frachtavimo sutartį ar kitu būdu išsinuomotas orlaivis; p) Irano įmonė: i) visi pagal Irano teisę įsteigti arba įkurti juridiniai asmenys, subjektai arba organizacijos; ii) visi kiti juridiniai asmenys, subjektai arba organizacijos, įskaitant juridinio statuso neturinčias įmones arba asociacijas, kurių pagrindinė buveinė arba centrinė administracija yra Irane; iii) visi ne pagal Irano teisę įsteigti arba įkurti juridiniai asmenys, subjektai arba organizacijos, kurie visi arba jų dalis nuosavybės teise priklauso vienam ar daugiau Irano piliečių arba vienam ar daugiau juridinių asmenų, subjektų arba organizacijų, kurie įsteigti arba įkurti pagal Irano teisę; q) Irano laivas: i) su Irano vėliava plaukiojantis laivas; ii) su kita vėliava plaukiojantis laivas, kuris visas arba kurio dalis nuosavybės teise priklauso vienam ar daugiau Irano piliečių arba vienam ar daugiau juridinių asmenų, subjektų arba organizacijų, kurie įsteigti arba įkurti pagal Irano teisę; iii) bet koks kitas vieno arba daugiau Irano piliečių arba vieno arba daugiau juridinių asmenų, subjektų arba organizacijų, kurie įsteigti arba įkurti pagal Irano teisę, pagal frachtavimo sutartį ar kitu būdu išsinuomotas laivas; r) asmuo, subjektas arba organizacija Irane: i) Irano valstybė ar bet kuri šios valstybės viešosios valdžios institucija; ii) bet kuris Irano fizinis asmuo arba gyventojas; iii) bet kuris juridinis asmuo, subjektas arba organizacija, kurio registruotoji buveinė yra Irane; iv) bet kuris juridinis asmuo, subjektas arba organizacija, kurią tiesiogiai arba netiesiogiai kontroliuoja vienas ar daugiau paminėtų asmenų ar organizacijų. s) žalios naftos ir gamtinių dujų gavyba apima žalios naftos ir gamtinių dujų perdavimą; t) perdirbimas – angliavandenilių apdorojimas, kondicionavimas ir paruošimas rinkai; u) perdraudimas – veikla, kuria prisiimama rizika, perduodama draudimo įmonės arba kitos perdraudimo įmonės, arba „Lloyd’s“ draudikų asociacijos atveju – veikla, kai draudimo ar perdraudimo įmonė, išskyrus „Lloyd’s“ draudikų asociaciją, prisiima riziką, perduodamą bet kurio „Lloyd’s“ nario; v) Sankcijų komitetas – Jungtinių Tautų Saugumo Tarybos komitetas, įsteigtas pagal JT ST rezoliucijos 1737 (2006) 18 dalį; w) techninė pagalba − bet kokia techninė parama, susijusi su remontu, tobulinimu, gamyba, surinkimu, bandymu, technine priežiūra arba su bet kokiu kitu techniniu aptarnavimu, teikiama instrukcijų, konsultacijų, mokymo, darbo žinių arba įgūdžių perdavimo arba konsultavimo paslaugų pavidalu, įskaitant pagalbą žodžiu; x) technologijos apima programinę įrangą; y) Sąjungos teritorija – valstybių narių teritorijos, kurioms Sutartyje nustatytomis sąlygomis taikoma Sutartis, įskaitant jų oro erdvę. z) lėšų pervedimas – bet koks sandoris, kurį mokėtojo vardu elektroninėmis priemonėmis atlieka mokėjimo paslaugų teikėjas, kad gavėjo vardu tam tikras mokėjimo paslaugų teikėjas gautų lėšas, neatsižvelgiant į tai, ar mokėtojas ir gavėjas yra tas pats asmuo. Sąvokų „mokėtojas“, „gavėjas“ ir „mokėjimo paslaugų teikėjas“ reikšmė tokia pati, kokia nurodyta 2006 m. lapkričio 15 d. Europos Parlamento ir Tarybos reglamente (EB) Nr. 1781/2006 dėl mokėtojo informacijos, pateikiamos pervedant lėšas[12]; II skyriusEksporto ir importo apribojimai 2 straipsnis 1. Draudžiama: a) tiesiogiai arba netiesiogiai parduoti, tiekti, perduoti arba eksportuoti šias I ir II prieduose išvardytas Sąjungos arba kitokios kilmės prekes ir technologijas bet kuriam Irane esančiam fiziniam arba juridiniam asmeniui, subjektui arba organizacijai, arba Irano įmonei, arba jeigu jos skirtos naudoti Irane; b) tiesiogiai arba netiesiogiai parduoti, tiekti, perduoti arba eksportuoti III priede išvardytą Sąjungos ar kitokios kilmės įrangą, kuri gali būti naudojama vidaus represijoms, bet kokiam Irane esančiam fiziniam arba juridiniam asmeniui, subjektui arba organizacijai, arba jeigu ji skirta naudoti Irane; c) sąmoningai ir apgalvotai dalyvauti veikloje, kurios tikslas arba poveikis yra apeiti a arba b punkte minimą draudimą. 2. Į I priedą įtraukiamos prekės ir technologijos, įskaitant programinę įrangą, kurios yra dvejopo naudojimo prekės arba technologijos, kaip apibrėžta 2009 m. gegužės 5 d. Reglamente (EB) Nr. 428/2009, nustatančiame Bendrijos dvejopo naudojimo prekių eksporto, persiuntimo, susijusių tarpininkavimo paslaugų ir tranzito kontrolės režimą[13], išskyrus prekes ir technologijas, apibrėžtas to reglamento I priedo 5 kategorijoje, kurios neįtrauktos į Branduolinių tiekėjų grupės ir Raketų technologijų kontrolės režimo sąrašus. 3. Į II priedą įtraukiamos kitos prekės ir technologijos, kuriomis galėtų būti prisidedama prie Irano veiklos, susijusios su sodrinimu, perdirbimu arba sunkiuoju vandeniu, prie branduolinių ginklų tiekimo sistemų kūrimo arba prie veiklos, susijusios su kitomis sritimis, dėl kurių Tarptautinė atominės energijos agentūra (TATENA) išreiškė nuogąstavimą arba dar nepriėmė sprendimo, vykdymo, įskaitant JT Saugumo Tarybos arba Sankcijų komiteto nustatytas prekes ir technologijas. 4. Į I ir II priedus neįtraukiamos prekės ir technologijos, nurodytos Europos Sąjungos bendrajame karinės įrangos sąraše[14]. 3 straipsnis 1. Reikalaujama išankstinio leidimo tiesiogiai arba netiesiogiai parduoti, tiekti, perduoti arba eksportuoti IV priede išvardytas Sąjungos arba kitokios kilmės prekes ir technologijas bet kuriam Irane esančiam fiziniam arba juridiniam asmeniui, subjektui arba organizacijai, arba Irano įmonei, arba jeigu jos skirtos naudoti Irane. 2. Visam eksportui, kuriam pagal šį straipsnį reikia gauti leidimą, tokį leidimą suteikia valstybės narės, kurioje įsisteigęs eksportuotojas, kompetentingos institucijos, laikydamosi Reglamento (EB) Nr. 428/2009, nustatančio Bendrijos dvejopo naudojimo prekių eksporto, persiuntimo, susijusių tarpininkavimo paslaugų ir tranzito kontrolės režimą, 11 straipsnyje nustatytų išsamių taisyklių. Leidimas galioja visoje Sąjungoje. 3. Į IV priedą įtraukiamos visos prekės ir technologijos, neįtrauktos į I ir II priedus, kuriomis galėtų būti prisidedama prie veiklos, susijusios su sodrinimu, perdirbimu arba sunkiuoju vandeniu, prie branduolinių ginklų tiekimo sistemų kūrimo arba prie veiklos, susijusios su kitomis sritimis, dėl kurių Tarptautinės atominės energijos agentūra (TATENA) išreiškė nuogąstavimus arba dar nepriėmė sprendimo, vykdymo. 4. Eksportuotojai kompetentingoms institucijoms pateikia visą atitinkamą informaciją, reikalingą jų paraiškoms dėl eksporto leidimo. 5. Valstybių narių kompetentingos institucijos, nurodytos V priede išvardytose interneto svetainėse, nesuteikia leidimo parduoti, tiekti, perduoti arba eksportuoti į IV priedą įtrauktų prekių arba technologijų, jeigu jos nustato, kad jų pardavimas, tiekimas, perdavimas arba eksportas prisidėtų prie vienos iš šių rūšių veiklos: a) Irano veiklos, susijusios su sodrinimu, perdirbimu arba sunkiuoju vandeniu; b) Irano branduolinių ginklų tiekimo sistemų kūrimo; c) Irano veiklos, susijusios su kitomis sritimis, dėl kurių TATENA išreiškė nuogąstavimus arba dar nepriėmė sprendimo, vykdymo; arba d) Irano įmonės atliekamo žalios naftos ir gamtinių dujų žvalgymo, žalios naftos ir gamtinių dujų gavybos, perdirbimo arba gamtinių dujų skystinimo. 6. Valstybių narių kompetentingos institucijos, nurodytos V priede išvardytose interneto svetainėse, vadovaudamosi šio straipsnio 5 dalyje nustatytomis sąlygomis, gali panaikinti jau išduotą eksporto leidimą, sustabdyti jo galiojimą, jį pakeisti arba atšaukti. 7. Jeigu valstybės narės, vadovaudamosi šio straipsnio 5 dalimi, atsisako suteikti leidimą arba jį panaikina, sustabdo jo galiojimą, iš esmės jį apriboja ar atšaukia, jos apie tai praneša kitoms valstybėms narėms ir Komisijai ir su jomis pasidalija atitinkama informacija, laikydamosi 1997 m. kovo 13 d. Tarybos reglamento (EB) Nr. 515/97 dėl valstybių narių administracinių institucijų tarpusavio pagalbos ir dėl pastarųjų bei Komisijos bendradarbiavimo, siekiant užtikrinti teisingą muitinės ir žemės ūkio teisės taikymą[15], nuostatų dėl tokios informacijos konfidencialumo. 8. Valstybė narė, prieš išduodama eksporto leidimą, kurį, vadovaudamasi šio straipsnio 5 dalies nuostatomis, iš esmės tokiems pat sandoriams atsisakė išduoti kita valstybė narė ir kuriems draudimas tebegalioja, pirmiausia konsultuojasi su valstybe nare ar valstybėmis narėmis, atsisakiusiomis išduoti leidimą, kaip nurodyta šio straipsnio 6 ir 7 dalyse. Jeigu po tokių konsultacijų atitinkama valstybė narė nusprendžia išduoti leidimą, ji apie tai informuoja kitas valstybes nares ir Komisiją ir pateikia visą atitinkamą informaciją, kuria paaiškinamas toks sprendimas. 4 straipsnis Draudžiama iš Irano įsigyti, importuoti arba transportuoti prekes ir technologijas, išvardytas I, II ir III prieduose, neatsižvelgiant į tai, ar atitinkami objektai yra Irano kilmės ar ne. 5 straipsnis 1. Draudžiama: a) tiesiogiai arba netiesiogiai teikti techninę pagalbą, susijusią su Europos Sąjungos bendrajame karinės įrangos sąraše išvardytomis prekėmis bei technologijomis ir su tame sąraše nurodytų prekių tiekimu, gamyba, technine priežiūra ir naudojimu, bet kuriam Irane esančiam fiziniam arba juridiniam asmeniui, subjektui arba organizacijai, arba jei visa tai skirta naudoti Irane; b) tiesiogiai arba netiesiogiai teikti techninę pagalbą arba tarpininkavimo paslaugas, susijusias su I ir II prieduose išvardytomis prekėmis bei technologijomis ir su I ir II prieduose nurodytų prekių tiekimu, gamyba, technine priežiūra ir naudojimu, bet kuriam Irane esančiam fiziniam arba juridiniam asmeniui, subjektui arba organizacijai, arba jei visa tai skirta naudoti Irane; c) tiesiogiai arba netiesiogiai teikti techninę pagalbą arba tarpininkavimo paslaugas, susijusias su III priede išvardyta įranga, kuri gali būti naudojama vidaus represijoms, bet kuriam Irane esančiam fiziniam arba juridiniam asmeniui, subjektui arba organizacijai, arba jei visa tai skirta naudoti Irane; d) tiesiogiai arba netiesiogiai teikti finansavimą arba finansinę paramą, susijusią su Europos Sąjungos bendrajame karinės įrangos sąraše ir I, II ir III prieduose išvardytomis prekėmis ir technologijomis, visų pirma įskaitant dotacijas, paskolas ir eksporto kredito draudimą, skirtą joms parduoti, tiekti, perduoti ar eksportuoti arba susijusiai techninei pagalbai teikti, bet kuriam Irane esančiam fiziniam arba juridiniam asmeniui, subjektui arba organizacijai, arba jei visa tai skirta naudoti Irane; e) sąmoningai ir apgalvotai dalyvauti veikloje, kurios tikslas arba poveikis yra išvengti a–d punktuose nurodytų draudimų. 2. Reikia gauti atitinkamos valstybės narės kompetentingos institucijos leidimą, norint: a) tiesiogiai arba netiesiogiai teikti techninę pagalbą ar tarpininkavimo paslaugas, susijusias su IV priede išvardytomis prekėmis bei technologijomis ir su jų tiekimu, gamyba, priežiūra ir naudojimu, bet kuriam asmeniui, subjektui ar organizacijai Irane, arba jei visa tai skirta naudoti Irane; b) teikti finansavimą arba finansinę paramą, susijusią su IV priede nurodytomis prekėmis ir technologijomis, visų pirma įskaitant dotacijas, paskolas ir eksporto kredito draudimą, kurie skirti šiems objektams parduoti, tiekti, perduoti ar eksportuoti arba atitinkamai techninei pagalbai tiesiogiai ar netiesiogiai teikti bet kuriam asmeniui, subjektui ar organizacijai Irane, arba jei visa tai skirta naudoti Irane. 3. Valstybių narių kompetentingos institucijos, nurodytos V priede išvardytose interneto svetainėse, neišduoda leidimo šio straipsnio 2 dalyje nurodytiems sandoriams, jeigu jos nustato, kad toks veiksmas prisidėtų prie vienos iš šių veiklos rūšių: a) Irano veiklos, susijusios su sodrinimu, perdirbimu arba sunkiuoju vandeniu; b) Irano branduolinių ginklų tiekimo sistemų kūrimo; c) Irano veiklos, susijusios su kitomis sritimis, dėl kurių TATENA išreiškė nuogąstavimus arba dar nepriėmė sprendimo, vykdymo; arba d) Irano įmonės atliekamo žalios naftos ir gamtinių dujų žvalgymo, žalios naftos ir gamtinių dujų gavybos, perdirbimo arba gamtinių dujų skystinimo. 6 straipsnis 2 straipsnio 1 dalies a punktas netaikomas prekėms, kurioms taikoma I priedo B dalis, jeigu jos parduodamos, tiekiamos, perduodamos Iranui arba į jį eksportuojamos, arba jeigu jos skirtos naudoti Irane, siekiant jas naudoti lengvojo vandens reaktoriaus statyboms Irane, pradėtoms iki 2006 m. gruodžio mėn. 7 straipsnis 1. Valstybių narių kompetentingos institucijos, nurodytos V priede išvardytose interneto svetainėse, tokiomis sąlygomis, kurias jos laiko tinkamomis, gali suteikti leidimą sandoriui, susijusiam su prekėmis ir technologijomis, nurodytomis 2 straipsnio 1 dalyje, arba pagalbą ar tarpininkavimo paslaugas, nurodytas 5 straipsnio 1 dalyje, jeigu įvykdomos šios sąlygos: a) prekių arba technologijų tiekimo arba pagalbos teikimo sutartis apima tinkamas galutinio naudotojo garantijas; b) Iranas, vykdydamas su branduolinių ginklų platinimu susijusią veiklą arba kurdamas branduolinių ginklų tiekimo sistemas, įsipareigojo nenaudoti atitinkamų prekių arba technologijų, arba, jei taikytina, nesinaudoti atitinkama pagalba; c) jeigu sandoris susijęs su prekėmis arba technologijomis, nurodytomis Branduolinių tiekėjų grupės ir Raketų technologijų kontrolės režimo sąrašuose, Sankcijų komitetas iš anksto bei kiekvienu konkrečiu atveju nusprendė, kad sandoriu tikrai nebus prisidėta nei prie technologijų kūrimo, kuriomis remiama Irano branduolinė veikla, nei prie branduolinių ginklų tiekimo sistemų kūrimo; ir d) jeigu atitinkamos prekės arba technologijos gali būti laikomos svarbia įranga arba technologijomis, skirtomis naftos ir gamtinių dujų pramonei, galutinis naudotojas nėra įmonė, kurios veikla – žalios naftos ir gamtinių dujų žvalgymas, žalios naftos ir gamtinių dujų gavyba, perdirbimas arba gamtinių dujų skystinimas, kaip nurodyta 8 straipsnio 1 dalyje. 2. Atitinkama valstybė narė praneša kitoms valstybėms narėms ir Komisijai, jeigu ji atmeta prašymą suteikti leidimą. 8 straipsnis 1. Draudžiama tiesiogiai arba netiesiogiai parduoti, tiekti, perduoti arba eksportuoti šias VI priede išvardytas prekes arba technologijas bet kuriam Irane esančiam fiziniam arba juridiniam asmeniui, subjektui arba organizacijai, arba Irano įmonei, arba jeigu visa tai skirta naudoti Irane, jeigu atitinkamas asmuo, organizacija arba įmonė vykdo vienos arba daugiau rūšių veiklą: a) žalios naftos ir gamtinių dujų žvalgymą, b) žalios naftos ir gamtinių dujų gavybą; c) perdirbimą; d) gamtinių dujų skystinimą. 2. Į VI priedą įtraukiama šio straipsnio 1 dalyje išvardytose pramonės šakose naudojama svarbiausia įranga ir technologijos. Į VI priedą neįtraukiamos Europos Sąjungos bendrajame karinės įrangos sąraše, I arba II priede išvardytos prekės. 3. Įmonė, gaminanti tam tikras prekes arba vykdanti tam tikrą veiklą, laikoma įmone, kuri apima įmonę, siūlančią vykdyti tokią gamybą arba veiklą. 9 straipsnis Draudžiama: a) tiesiogiai arba netiesiogiai teikti techninę pagalbą arba tarpininkavimo paslaugas, susijusias su VI priede išvardytomis prekėmis bei technologijomis ir su VI priede nurodytų prekių tiekimu, gamyba, technine priežiūra ir naudojimu, bet kuriam Irane esančiam fiziniam arba juridiniam asmeniui, subjektui arba organizacijai, arba Irano įmonei, arba jei visa tai skirta naudoti Irane, jeigu atitinkamas asmuo, subjektas, organizacija arba įmonė vykdo vienos arba daugiau rūšių veiklą: i) žalios naftos ir gamtinių dujų žvalgymą, ii) žalios naftos ir gamtinių dujų gavybą; iii) perdirbimą; iv) gamtinių dujų skystinimą; b) tiesiogiai arba netiesiogiai teikti finansavimą arba finansinę paramą, susijusią su VI priede išvardytomis prekėmis arba technologijomis, bet kuriam Irane esančiam fiziniam arba juridiniam asmeniui, subjektui arba organizacijai, arba Irano įmonei, arba jeigu visa tai skirta naudoti Irane, jeigu atitinkamas asmuo, subjektas, organizacija ar įmonė vykdo vienos arba daugiau a punkte nurodytų rūšių veiklą; c) sąmoningai ir apgalvotai dalyvauti veikloje, kurios tikslas arba poveikis yra apeiti a ir b punktuose minimus draudimus. 10 straipsnis 1. 8 straipsnio 1 dalyje ir 9 straipsnyje nurodyti draudimai netaikomi: a) 8 straipsnio 1 dalies atveju – sandoriams, kurie turi būti įvykdyti pagal pardavimo sutartį, sudarytą iki 2010 m. liepos 26 d., arba pagal sutartį ar susitarimą, sudarytą iki 2010 m. liepos 26 d. ir susijusį su investicijomis Irane, atliktomis iki 2010 m. liepos 26 d.; b) 9 straipsnio atveju – jeigu pagalba turi būti suteikta pagal sutartį ar susitarimą, sudarytą iki 2010 m. liepos 26 d. ir susijusį su investicijomis Irane, atliktomis iki 2010 m. liepos 26 d.; su sąlyga, kad įvykdomos c ir d punktuose nurodytos sąlygos; c) jeigu fizinis arba juridinis asmuo, subjektas arba organizacija, siekiantys dalyvauti sandoryje arba teikti pagalbą, apie sandorį arba pagalbą pranešė vienai iš valstybių narių kompetentingų institucijų, nurodytų V priede išvardytose interneto svetainėse; ir d) jeigu pranešimą gavusi kompetentinga institucija per 15 darbo dienų prašymo pateikėjui nepranešė mananti, kad a arba b punktuose nurodytos sąlygos neįvykdytos. 2. Apie VI priede išvardytų prekių arba technologijų pardavimą, tiekimą, perdavimą arba eksportą ir susijusių tarpininkavimo paslaugų, pagalbos arba finansavimo teikimą Iranui arba Irano įmonei pranešama vienai iš valstybių narių kompetentingų institucijų, nurodytų V priede išvardytose interneto svetainėse, jeigu atitinkamas asmuo, subjektas, organizacija arba įmonė nevykdo nė vienos iš 8 straipsnio 1 dalyje nurodytų rūšių veiklos. Apie sandorį arba paslaugų teikimą, pagalbą arba finansavimą pranešama ne vėliau kaip likus 15 dienų iki veiksmų įvykdymo. Šie veiksmai draudžiami, jeigu pranešimą gavusi kompetentinga institucija per 15 darbo dienų praneša, kad, jos nuomone, jie draudžiami pagal 8 straipsnio 1 dalį arba 9 straipsnį. III skyriusInvesticijų apribojimai 11 straipsnis 1. Draudžiama: a) investuoti į Irano įmones, gaminančias Europos Sąjungos bendrajame karinės įrangos sąraše arba I ar II priede išvardytas prekes arba technologijas; b) investuoti į Irano įmones, gaminančias III priede išvardytą įrangą, kuri gali būti naudojama vidaus represijoms; c) investuoti į Irano įmones, užsiimančias žalios naftos ir gamtinių dujų žvalgymu, žalios naftos ir gamtinių dujų gavyba, angliavandenilių perdirbimu arba gamtinių dujų skystinimu; d) steigti bendras įmones, bendroves ar juridinio statuso neturinčias asociacijas arba bet kokia teisine forma bendradarbiauti su Irano įmonėmis, kurios užsiima žalios naftos ir gamtinių dujų žvalgymu arba gavyba, angliavandenilių perdirbimu arba gamtinių dujų skystinimu; e) siekti koncentracijos arba ją sukurti, kaip apibrėžta 2004 m. sausio 20 d. Tarybos reglamento (EB) Nr. 139/2004 dėl koncentracijų tarp įmonių kontrolės[16] 3 straipsnyje, su c punkte nurodytomis Irano įmonėmis; f) sąmoningai ir apgalvotai dalyvauti veikloje, kurios tikslas arba poveikis yra apeiti a–e punktuose minimus draudimus. 2. Šio straipsnio 1 dalies d punkte nurodytas bendradarbiavimas gali būti: a) bet koks bendradarbiavimas arba investicinių išlaidų pasidalijimas su įmone ar bendrove, neatsižvelgiant į tai, ar ji turi juridinį statusą, kuri veikia naftos ir dujų sektoriuje Irano teritorijoje, kai naudojantis integruota arba valdoma tiekimo grandine į tarptautines rinkas tiekiama nafta, dujos arba jų išvestiniai produktai; b) bet koks bendradarbiavimas su įmone ar bendrove, neatsižvelgiant į tai, ar ji turi juridinį statusą, kuri veikia naftos ir gamtinių dujų sektoriuje Irano teritorijoje, siekiant perdirbti, kondicionuoti arba kitaip apdoroti žaliavas arba vamzdžiais perduoti naftos ir dujų sektorių produktus Irano teritorijoje; c) bet koks bendradarbiavimas su įmone ar bendrove, neatsižvelgiant į tai, ar ji turi juridinį statusą, kuri veikia naftos ir gamtinių dujų sektoriuje Irano teritorijoje, siekiant sudaryti palankesnes sąlygas investicijoms į naftos ir dujų perdavimo pajėgumus arba optimizuoti jų naudojimą; d) bendradarbiavimas su bet kuriuo juridiniu asmeniu, subjektu arba organizacija, siekiant sudaryti palankesnes sąlygas investicijoms į suskystintų gamtinių dujų įrenginius Irano teritorijoje arba tiesiogiai ar netiesiogiai susijusius su Irano teritorija. 3. Įmonė, gaminanti tam tikras prekes arba vykdanti tam tikrą veiklą, laikoma įmone, kuri apima įmonę, siūlančią vykdyti tokią gamybą arba veiklą. 4. Šio straipsnio 1 dalies nuostatomis netrukdoma vykdyti prekybos sutarčių dėl prekių tiekimo ar paslaugų teikimo įprastomis komercinėmis mokėjimo sąlygomis ir įprastų papildomų susitarimų, susijusių su šių sutarčių vykdymu, pavyzdžiui, susitarimų dėl eksporto kredito draudimo. 12 straipsnis 1. Investicijoms į Irano įmonę, gaminančią IV priede išvardytas prekes arba technologijas, reikalingas atitinkamos valstybės narės kompetentingos institucijos leidimas. 2. Valstybių narių kompetentingos institucijos, nurodytos V priede išvardytose interneto svetainėse, neišduoda leidimo šio straipsnio 1 dalyje nurodytiems sandoriams, jeigu jos nustato, kad toks veiksmas prisidėtų prie vienos iš šių rūšių veiklos: a) Irano veiklos, susijusios su sodrinimu, perdirbimu arba sunkiuoju vandeniu; b) Irano branduolinių ginklų tiekimo sistemų kūrimo; c) Irano veiklos, susijusios su kitomis sritimis, dėl kurių TATENA išreiškė nuogąstavimus arba dar nepriėmė sprendimo, vykdymo; arba d) Irano įmonės atliekamo žalios naftos ir gamtinių dujų žvalgymo, žalios naftos ir gamtinių dujų gavybos, perdirbimo arba gamtinių dujų skystinimo. 13 straipsnis Nukrypdamos nuo 11 straipsnio 1 dalies a punkto, valstybių narių kompetentingos institucijos, nurodytos V priede išvardytose interneto svetainėse, tokiomis sąlygomis, kurias jos laiko tinkamomis, gali suteikti leidimą investuoti, jeigu įvykdomos šios sąlygos: a) Irano įmonė įsipareigojo taikyti tinkamas galutinio naudotojo garantijas, susijusias su atitinkamomis prekėmis arba technologijomis; b) Iranas įsipareigojo nenaudoti atitinkamų prekių arba technologijų vykdydamas su branduolinių ginklų platinimu susijusią veiklą arba kurdamas branduolinių ginklų tiekimo sistemas; c) jeigu investuojama į Irano įmonę, kuri gamina prekes arba technologijas, nurodytas Branduolinių tiekėjų grupės ir Raketų technologijų kontrolės režimo sąrašuose, Sankcijų komitetas iš anksto bei kiekvienu konkrečiu atveju nusprendė, kad sandoriu tikrai nebus prisidėta nei prie technologijų, kuriomis remiama Irano branduolinė veikla, nei prie branduolinių ginklų pristatymo sistemų kūrimo; ir d) jeigu Irano įmonės gaminamas prekes arba technologijas galima laikyti svarbia naftos ir gamtinių dujų pramonės įranga arba technologijomis, galutinis naudotojas nėra Irano įmonė, užsiimanti žalios naftos ir gamtinių dujų žvalgymu, žalios naftos ir gamtinių dujų gavyba, perdirbimu arba gamtinių dujų skystinimu, kaip nurodyta 8 straipsnio 1 dalyje. 14 straipsnis 11 straipsnio 1 dalies c punktas netaikomas kapitalo dalies įmonėje įsigijimo ar padidinimo arba finansinės paskolos ar kredito suteikimo atveju, jeigu įvykdomos šios sąlygos: a) sandoris turi būti atliktas pagal susitarimą arba sutartį, sudarytus iki 2010 m. liepos 26 d., ir b) kompetentingai institucijai pranešta apie šį susitarimą arba sutartį ir ji per du mėnesius neužginčijo a punkte nurodytos sąlygos įvykdymo. 15 straipsnis Draudžiama: a) sutikti arba pritarti, sudarant susitarimą arba kitomis priemonėmis, kad viena ar daugiau Irano įmonių arba Irane esančių asmenų, subjektų ar organizacijų investuotų į įmonę, užsiimančią šia veikla: i) urano gavyba; ii) urano sodrinimu ir perdirbimu; iii) prekių arba technologijų, įtrauktų į Branduolinės tiekėjų grupės ir Raketų technologijos kontrolės režimo sąrašus, gamyba. b) sąmoningai ir apgalvotai dalyvauti veikloje, kurios tikslas arba poveikis yra apeiti a punkte minimą draudimą. IV skyriusLėšų ir ekonominių išteklių įšaldymas 16 straipsnis 1. Įšaldomos visos VII priede nurodytiems asmenims, subjektams ir organizacijoms priklausančios, jų turimos, valdomos arba kontroliuojamos lėšos ir ekonominiai ištekliai. Į VII priedą įtraukiami asmenys, subjektai ir organizacijos, kuriuos nurodė JT Saugumo Taryba arba Sankcijų komitetas pagal JT Saugumo Tarybos rezoliucijos 1737 (2006) 12 dalį, JT Saugumo Tarybos rezoliucijos 1803 (2008) 7 dalį arba JT Saugumo Tarybos rezoliucijos 1929 (2010) 11, 12 arba 19 dalis. 2. Įšaldomos visos VIII priede nurodytiems asmenims, subjektams ir organizacijoms priklausančios, jų turimos, valdomos arba kontroliuojamos lėšos ir ekonominiai ištekliai. Į VIII priedą įtraukiami į VII priedą neįtraukti fiziniai ir juridiniai asmenys, subjektai ir organizacijos, kai pagal Tarybos sprendimo 2010/413/BUSP 20 straipsnio 1 dalies b punktą nustatoma, kad: a) jie dalyvauja su branduolinių ginklų platinimu arba branduolinių ginklų tiekimo sistemų kūrimu susijusioje Irano veikloje, yra tiesiogiai su ja susiję arba teikia paramą, be kita ko, dalyvauja perkant draudžiamas prekes ir technologijas, arba jie nuosavybės teise priklauso tokiam asmeniui, subjektui arba organizacijai, arba yra jų kontroliuojami, įskaitant neteisėtas priemones, arba veikia jų vardu ar nurodymu; b) tai yra fizinis arba juridinis asmuo, subjektas arba organizacija, padėjęs VII arba VIII priede nurodytam asmeniui, subjektui ar organizacijai išvengti šio reglamento nuostatų arba priemonių, kurių ėmėsi valstybės narės arba trečiosios šalys, laikydamosi Tarybos sprendimo 2010/413/BUSP arba JT Saugumo Tarybos rezoliucijų 1737 (2006), 1747 (2007), 1803 (2008) ir 1929 (2010), taikymo arba jas pažeisti; c) tai yra Irano revoliucijos sargybinių korpuso (IRGC) vyresnysis pareigūnas arba Irano revoliucijos sargybinių korpusui priklausantis arba šio korpuso, vieno ar daugiau jo vyresniųjų pareigūnų kontroliuojamas juridinis asmuo, subjektas arba organizacija; d) tai yra Islamo Respublikos laivybos linijoms (IIRLL) priklausantis arba jų kontroliuojamas juridinis asmuo, subjektas arba organizacija. 3. VII ir VIII prieduose išvardytiems fiziniams arba juridiniams asmenims, subjektams arba organizacijoms, arba jų naudai neleidžiama nei tiesiogiai, nei netiesiogiai naudotis jokiomis lėšomis ar ekonominiais ištekliais. 4. Draudžiama sąmoningai ir apgalvotai dalyvauti veikloje, kurios tikslas arba poveikis yra tiesiogiai arba netiesiogiai apeiti šios straipsnio 1, 2 ir 3 dalyse minimas priemones. 5. VII ir VIII prieduose nurodomi JT Saugumo Tarybos, Sankcijų komiteto arba Tarybos į sąrašą įtrauktų asmenų, subjektų ir organizacijų įtraukimo į sąrašą motyvai ir data. 6. Siekiant tinkamai nustatyti atitinkamų asmenų tapatybę, VII ir VIII prieduose taip pat nurodoma turima informacija apie į sąrašą įtrauktus fizinius asmenis. Teikiant informaciją nurodomi tik šie duomenys: a) pavardė ir vardai, įskaitant, jeigu yra, slapyvardžius ir titulus; b) gimimo data ir vieta; c) pilietybė; d) paso numeris ir tapatybės kortelės numeris; e) mokesčių mokėtojo numeris ir socialinio draudimo numeris; f) lytis; g) adresas arba kita su buvimo vieta susijusi informacija; h) pareigos arba profesija. 7. VII ir VIII prieduose taip pat gali būti pateikiama pirmiau nurodyta informacija apie į sąrašą įtrauktų asmenų šeimos narius, jeigu tokios informacijos reikia konkrečiu atveju, siekiant tik patikrinti sąraše nurodyto atitinkamo fizinio asmens tapatybę. 17 straipsnis Nukrypdamos nuo 16 straipsnio, valstybių narių kompetentingos institucijos, nurodytos V priede išvardytose interneto svetainėse, gali leisti nutraukti tam tikrų lėšų arba ekonominių išteklių įšaldymą, jeigu įvykdomos šios sąlygos: a) lėšos ar ekonominiai ištekliai teismo, administracine ar arbitražo tvarka buvo sulaikyti prieš tai, kai 16 straipsnyje nurodytą asmenį, subjektą ar grupę nurodė Sankcijų komitetas, Saugumo Taryba arba Taryba, arba dėl jų buvo priimtas teismo, administracinis ar arbitražo sprendimas, paskelbtas iki tos dienos; b) lėšos arba ekonominiai ištekliai bus naudojami tik reikalavimams, kurių vykdymas užtikrintas tokiu turto sulaikymu arba kurie pripažįstami teisėtais tokiu sprendimu, tenkinti, laikantis galiojančiais įstatymais ir kitais teisės aktais, kuriais reglamentuojamos tokius reikalavimus turinčių asmenų teisės, nustatytų ribų; c) turto sulaikymas arba teismo sprendimas nėra VII arba VIII priede išvardytų asmenų, subjektų arba organizacijų naudai; d) turto sulaikymo arba teismo sprendimo pripažinimas neprieštarauja atitinkamos valstybės narės viešajai tvarkai; ir e) jeigu taikoma 16 straipsnio 1 dalis, apie turto sulaikymą arba sprendimą valstybė narė pranešė Sankcijų komitetui. 18 straipsnis Nukrypdamos nuo 16 straipsnio ir su sąlyga, kad VII arba VIII priede išvardyti asmenys, subjektai arba organizacijos privalo atlikti mokėjimą pagal sutartį arba susitarimą, kuris buvo atitinkamo asmens, subjekto arba organizacijos sudarytas, arba įpareigojimą, kuris buvo atitinkamam asmeniui, subjektui arba organizacijai nustatytas iki dienos, kurią atitinkamą asmenį, subjektą arba organizaciją nurodė Sankcijų komitetas, Saugumo Taryba arba Taryba, valstybių narių kompetentingos institucijos, nurodytos V priede išvardytose interneto svetainėse, tokiomis sąlygomis, kurias jos laiko tinkamomis, gali leisti nutraukti tam tikrų lėšų arba ekonominių išteklių įšaldymą, jeigu įvykdomos šios sąlygos: a) atitinkama kompetentinga institucija nustatė, kad: i) lėšos arba ekonominiai ištekliai bus naudojami VII arba VIII priede išvardytų asmenų, subjektų arba organizacijų mokėjimui atlikti; ii) sutarties, susitarimo arba įpareigojimo vykdymu nebus prisidedama prie I, II, III ir IV prieduose nurodytų prekių ir technologijų gamybos, pardavimo, pirkimo, perdavimo, eksporto, importo, transportavimo arba naudojimo; ir iii) mokėjimu nepažeidžiama 16 straipsnio 3 dalis; b) jeigu taikoma 16 straipsnio 1 dalis, atitinkama valstybė narė pranešė Sankcijų komitetui apie šį nutarimą ir ketinimą suteikti leidimą, o Sankcijų komitetas nepareiškė prieštaravimo dėl tokių veiksmų per dešimt darbo dienų po pranešimo pateikimo; ir c) jeigu taikoma 16 straipsnio 2 dalis, atitinkama valstybė narė bent prieš dvi savaites iki leidimo suteikimo pranešė kitoms valstybėms narėms ir Komisijai apie tokį savo kompetentingos institucijos nutarimą ir ketinimą suteikti leidimą. 19 straipsnis 1. Nukrypdamos nuo 16 straipsnio, valstybių narių kompetentingos institucijos, nurodytos V priede išvardytose interneto svetainėse, tokiomis sąlygomis, kurias jos laiko tinkamomis, gali leisti nutraukti tam tikrų lėšų arba ekonominių išteklių įšaldymą arba leisti naudotis tam tikromis įšaldytomis lėšomis arba ekonominiais ištekliais, jeigu įvykdomos šios sąlygos: a) atitinkama kompetentinga institucija nustatė, kad lėšos arba ekonominiai ištekliai yra: i) reikalingi VII arba VIII priede išvardytų asmenų ir nuo jų priklausomų šeimos narių pagrindiniams poreikiams tenkinti, įskaitant mokėjimus už maisto produktus, nuomą arba hipoteką, vaistus ir gydymą, mokesčius, draudimo įmokas ir mokesčius už komunalines paslaugas; ii) skirti tik pagrįstiems profesiniams mokesčiams sumokėti ir patirtoms išlaidoms, susijusioms su teisinių paslaugų teikimu, kompensuoti; arba iii) skirti tik mokesčiams arba aptarnavimo mokesčiams už kasdienį įšaldytų lėšų arba ekonominių išteklių laikymą arba tvarkymą sumokėti; ir b) jeigu leidimas susijęs su VII priede išvardytais asmenimis, subjektais arba organizacijomis, atitinkama valstybė narė pranešė Sankcijų komitetui apie šį nutarimą ir ketinimą suteikti leidimą, o Sankcijų komitetas nepareiškė prieštaravimo dėl tokių veiksmų per penkias darbo dienas po pranešimo pateikimo. 2. Nukrypdamos nuo 16 straipsnio, valstybių narių kompetentingos institucijos, nurodytos V priede išvardytose interneto svetainėse, tokiomis sąlygomis, kurias jos laiko tinkamomis, gali leisti nutraukti tam tikrų lėšų arba ekonominių išteklių įšaldymą arba leisti naudotis tam tikromis lėšomis arba ekonominiais ištekliais, jeigu jos nustatė, kad lėšos arba ekonominiai ištekliai reikalingi ypatingosioms išlaidoms arba mokėjimams už 6 straipsnyje nurodytas prekes, kurios perkamos lengvojo vandens reaktoriaus statyboms Irane, pradėtoms iki 2006 m. gruodžio mėn., jeigu įvykdomos šios sąlygos: a) jeigu leidimas susijęs su VII priede išvardytais asmenimis, subjektais arba organizacijomis, atitinkama valstybė narė pranešė apie šį nutarimą Sankcijų komitetui ir Sankcijų komitetas šį nutarimą patvirtino; ir b) jeigu leidimas susijęs su VIII priede nurodytais asmenimis, subjektais arba organizacijomis, kompetentinga institucija prieš dvi savaites iki leidimo suteikimo pranešė kitoms kompetentingoms valstybių narių institucijoms ir Komisijai apie motyvus, kuriais buvo grindžiamas nutarimas suteikti specialius leidimus. 3. Atitinkama valstybė narė praneša kitoms valstybėms narėms ir Komisijai apie visus leidimus, suteiktus laikantis šio straipsnio 1 ir 2 dalies nuostatų. 20 straipsnis 1. 16 straipsnio 3 dalies nuostatomis finansų arba kredito įstaigoms nedraudžiama kredituoti įšaldytų sąskaitų, gavus lėšas, pervestas į sąraše nurodyto fizinio arba juridinio asmens, subjekto ar organizacijos sąskaitą, su sąlyga, kad visi tokių sąskaitų papildymai taip pat bus įšaldyti. Finansų arba kredito įstaigos apie tokias operacijas nedelsdamos praneša kompetentingoms institucijoms. 2. 16 straipsnio 3 dalis netaikoma įšaldytų sąskaitų papildymui: a) palūkanomis arba kitomis dėl šių sąskaitų atsirandančiomis pajamomis; arba b) mokėjimais pagal sutartis, susitarimus ar įsipareigojimus, kurie buvo sudaryti arba atsirado iki dienos, kurią 16 straipsnyje nurodytą asmenį, subjektą ar organizaciją nurodė Sankcijų komitetas, Saugumo Taryba arba Taryba; su sąlyga, kad tokios palūkanos, kitos pajamos ir mokėjimai yra įšaldyti pagal 16 straipsnio 1 arba 2 dalis. 3. Šis straipsnis negali būti aiškinamas kaip leidimas atlikti 21 straipsnyje nurodytus lėšų pervedimus. V skyriusLėšų pervedimo ir finansinių paslaugų apribojimai 21 straipsnis 1. Išskyrus atvejus, kai įvykdomos šio straipsnio 2, 3, 4 arba 6 dalies sąlygos, draudžiama: a) pavesti pervesti lėšas, kai suma 10 000 EUR arba didesnė, Irane esančiam asmeniui, subjektui arba organizacijai; b) gauti pervestas lėšas, kai suma 10 000 EUR arba didesnė, Irane esančiam asmeniui, subjektui arba organizacijai; c) atlikti lėšų pervedimus, kai suma 10 000 EUR arba didesnė, kurį iniciavo Irane esantis asmuo, subjektas arba organizacija, arba atlikti lėšų pervedimus, kai suma 10 000 EUR arba didesnė, skirtus Irane esančiam asmeniui, subjektui arba organizacijai. Šie draudimai taikomi neatsižvelgiant į tai, ar lėšų pervedimas atliekamas kaip viena operacija ar kaip kelios numanomai susijusios operacijos. 2. Šio straipsnio 1 dalyje nurodyti draudimai netaikomi lėšų pervedimams, kurie skirti mokėjimams už maistą, medicinos įrangą arba sveikatos priežiūros paslaugas atlikti arba kurie atliekami humanitariniais tikslais, su sąlyga, kad apie lėšų pervedimą raštu pranešta vienai iš valstybių narių kompetentingų institucijų, nurodytų V priede išvardytose interneto svetainėse. Apie lėšų pervedimą praneša fizinis arba juridinis asmuo, subjektas arba organizacija, pavedantis atlikti lėšų pervedimą, arba, jeigu jį atlikti pavedantis fizinis arba juridinis asmuo, subjektas arba organizacija nepatenka į 36 straipsnio taikymo sritį, fizinis arba juridinis asmuo, subjektas arba organizacija, gaunantis arba vykdantis lėšų pervedimą. 3. Šio straipsnio 1 dalyje nurodyti draudimai netaikomi pervedimams, kai suma mažesnė nei 40 000 EUR, išskyrus šio straipsnio 2 dalyje nurodytus pervedimus, jeigu juos atlikti pavedantis fizinis arba juridinis asmuo, subjektas arba organizacija arba, jeigu tas fizinis arba juridinis asmuo, subjektas arba organizacija nepatenka į 36 straipsnio taikymo sritį, lėšų pervedimą atliekantis fizinis arba juridinis asmuo, subjektas arba organizacija apie lėšų pervedimą raštu pranešė vienai iš valstybių narių kompetentingų institucijų, nurodytų V priede išvardytose interneto svetainėse. 4. Valstybių narių kompetentingos institucijos, nurodytos V priede išvardytose interneto svetainėse, tokiomis sąlygomis, kurias jos laiko tinkamomis, gali suteikti leidimą atlikti lėšų pervedimą, kai suma 40 000 EUR arba didesnė, nebent jos nustato, kad lėšų pervedimu, kuriam atlikti prašoma leidimo, prisidedama prie vienos iš šių rūšių veiklos: a) Irano veiklos, susijusios su sodrinimu, perdirbimu arba sunkiuoju vandeniu; b) Irano branduolinių ginklų tiekimo sistemų kūrimo; c) Irano veiklos, susijusios su kitomis sritimis, dėl kurių TATENA išreiškė nuogąstavimus arba dar nepriėmė sprendimo, vykdymo; arba d) Irano įmonės atliekamo žalios naftos ir gamtinių dujų žvalgymo, žalios naftos ir gamtinių dujų gavybos, perdirbimo arba gamtinių dujų skystinimo. Laikoma, kad leidimas suteiktas, jeigu kompetentinga institucija gavo raštišką prašymą išduoti leidimą ir per keturias savaites raštu nepaprieštaravo dėl lėšų pervedimo. Jeigu dėl tebevykstančio tyrimo pareiškiamas prieštaravimas, kompetentinga institucija tai konstatuoja ir nedelsdama praneša apie savo sprendimą. Laikoma, kad leidimas suteiktas, jeigu per keturias savaites nuo prieštaravimo pareiškimo nepranešama apie jokį sprendimą. Atitinkama valstybė narė praneša kitoms valstybėms narėms ir Komisijai, jeigu ji atmeta prašymą suteikti leidimą. 5 Kai paprašoma, valstybės narės padeda viena kitai, jeigu to reikia tyrimui atlikti. 6. Šio straipsnio 1 dalis netaikoma, jeigu leidimas atlikti pervedimą suteiktas pagal 17, 18 arba 19 straipsnius. 22 straipsnis 1. IX priede išvardytų kredito ir finansų įstaigų filialai ir patronuojamosios įmonės, kurių juridinis adresas yra Irane ir kurie patenka į 36 straipsnio taikymo sritį, per penkias darbo dienas nuo atitinkamo lėšų pervedimo arba gavimo dienos praneša valstybės narės, kurioje jie įsisteigę, kompetentingai institucijai, nurodytai V priede išvardytose interneto svetainėse, apie visas pervestas arba gautas lėšas, lėšas pervedusių ir gavusių asmenų vardus ir pavardes arba pavadinimus, lėšų sumą ir sandorio datą. Jei turima informacijos, pranešime turi būti nurodytas sandorio pobūdis ir atitinkamais atvejais prekių, su kuriomis susijęs sandoris, pobūdis, ir visų pirma nurodyta, ar prekėms taikomi šio reglamento I, II, III, IV arba VI priedai, taip pat, jei jų eksportui būtina pateikti leidimą, nurodytas išduotos licencijos numeris. 2. Laikydamosi nustatytos keitimosi informacija tvarkos ir į ją atsižvelgdamos, informaciją gavusios kompetentingos institucijos prireikus nedelsdamos perduoda šiuos duomenis kitų valstybių narių, kuriose įsisteigusios kitos tokių sandorių šalys, kompetentingoms institucijoms, kad būtų užkirstas kelias sandoriams, kuriais būtų remiama branduolinių ginklų platinimo arba branduolinių ginklų tiekimo sistemų kūrimo veikla. 23 straipsnis 1. Kredito ir finansų įstaigos, kurioms taikomas 36 straipsnis, vykdydamos veiklą su šio straipsnio 2 dalyje nurodytomis kredito bei finansų įstaigomis ir siekdamos išvengti, kad tokia veikla būtų remiama branduolinių ginklų platinimo veikla arba branduolinių ginklų tiekimo sistemų kūrimas: a) nuolat budriai stebi sąskaitų operacijas, visų pirma vykdydamos klientų patikros programas ir laikydamosi įsipareigojimų, susijusių su pinigų plovimu ir terorizmo finansavimu; b) reikalauja, kad visi mokėjimo pavedimų informacijos laukeliai, susiję su atitinkamo sandorio iniciatoriumi ir lėšų gavėju, būtų užpildyti; jei tokia informacija nepateikta, atsisako vykdyti sandorį; c) penkerius metus saugo įrašus apie visus sandorius ir pareikalavus juos pateikia nacionalinės valdžios institucijoms; d) jei mano ar turi pagrįstų priežasčių įtarti, kad lėšos susijusios su platinimo finansavimu, skubiai praneša apie savo įtarimus finansinės žvalgybos padaliniui (FŽP) arba kitai atitinkamos valstybės narės paskirtai kompetentingai institucijai, nurodytai V priede išvardytose interneto svetainėse, nepažeisdamos 5 ir 16 straipsnių. FŽP arba kita atitinkama kompetentinga institucija veikia kaip nacionalinis centras įtartinų sandorių ataskaitoms dėl galimo platinimo finansavimo gauti ir analizuoti. FŽP arba kita atitinkama kompetentinga institucija turi tiesioginę ar netiesioginę galimybę laiku pasinaudoti finansine, administracine ar teisėsaugos informacija, reikalinga tinkamam šios funkcijos vykdymui, įskaitant įtartinų sandorių ataskaitų analizę. Minėti kredito ir finansų įstaigoms taikomi reikalavimai papildo galiojančius įpareigojimus, kylančius iš Reglamento Nr. 1781/2006[17] ir įgyvendinat Direktyvą 2005/60/EB. 2. Šio straipsnio 1 dalyje nurodytos priemonės taikomos finansų ir kredito įstaigoms, kai jos veiklą vykdo su: a) kredito ir finansų įstaigoms, kurių juridinis adresas yra Irane; b) Irane įsisteigusių kredito ir finansų įstaigų filialais bei patronuojamosiomis įmonėmis, kurioms taikomas 36 straipsnis, išvardytomis IX priede; c) Irane įsisteigusių kredito ir finansų įstaigų filialais bei patronuojamosiomis įmonėmis, kurioms netaikomas 36 straipsnis, išvardytomis IX priede; d) kredito ir finansų įstaigomis, kurių juridinis adresas nėra Irane ir kurioms netaikomas 36 straipsnis, tačiau yra kontroliuojamos Irane gyvenančių asmenų ir įsisteigusių subjektų, išvardytomis IX priede. 24 straipsnis 1. Kredito ir finansų įstaigoms, kurioms taikomas 36 straipsnis, draudžiama: a) atsidaryti banko sąskaitą Irane įsisteigusioje kredito arba finansų įstaigoje, įskaitant Irano centrinį banką, arba bet kuriame tokios IX priede išvardytos kredito arba finansų įstaigos filiale ar patronuojamojoje įmonėje; b) užmegzti naujus korespondentinės bankininkystės santykius su Irane įsisteigusia kredito arba finansų įstaiga, įskaitant Irano centrinį banką, arba su bet kuriuo tokios IX priede išvardytos kredito arba finansų įstaigos filialu ar patronuojamąja įmone; c) atidaryti atstovybę Irane arba įsteigti filialą ar patronuojamąją įmonę Irane; d) įsigyti arba padidinti kapitalo dalį Irane įsisteigusioje kredito arba finansų įstaigoje, įskaitant Irano centrinį banką, arba bet kuriame tokios IX priede išvardytos kredito arba finansų įstaigos filiale arba patronuojamojoje įmonėje, arba įsigyti bet kokią kitą nuosavybės dalį tokioje kredito arba finansų įstaigoje; e) įsteigti bendrą įmonę su Irane įsisteigusia kredito arba finansų įstaiga, įskaitant Irano centrinį banką, arba su bet kuriuo tokios IX priede išvardytos kredito arba finansų įstaigos filialu ar patronuojamąja įmone; 2. Draudžiama: a) leisti Sąjungoje atidaryti bet kurios Irane įsisteigusios kredito arba finansų įstaigos, įskaitant Irano centrinį banką, arba bet kurio tokios IX priede išvardytos kredito arba finansų įstaigos filialo ar patronuojamosios įmonės atstovybę, arba įsteigti filialą ar patronuojamąją įmonę; b) derėtis dėl susitarimų su Irane įsisteigusiomis kredito arba finansų įstaigomis, įskaitant Irano centrinį banką, arba dėl susitarimų jų vardu, arba dėl susitarimų su bet kuriuo tokios IX priede išvardytos kredito arba finansų įstaigos filialu ar patronuojamąja įmone arba dėl susitarimų jų vardu, arba sudaryti minėtus susitarimus, kuriais numatoma Sąjungoje įsteigti atstovybę, filialą arba patronuojamąją įmonę; c) suteikti leidimą Irane įsisteigusiai kredito arba finansų įstaigai, įskaitant Irano centrinį banką, arba bet kuriam tokios IX priede išvardytos kredito arba finansų įstaigos filialui ar patronuojamajai įmonei pradėti arba vykdyti kredito įstaigos verslo veiklą arba bet kokią kitą verslo veiklą, kuriai vykdyti turi būti iš anksto suteiktas leidimas, jei atstovybė, filialas arba patronuojamoji įmonė iki 2010 m. liepos 26 d. veiklos nevykdė. 25 straipsnis Draudžiama: a) tiesiogiai arba netiesiogiai parduoti ar pirkti vyriausybines arba vyriausybės garantuojamas obligacijas, išleistas po 2010 liepos 26 d., kai pirkėjai arba pardavėjai yra: i) Iranas arba Irano vyriausybė ir valstybinės įstaigos, korporacijos ir agentūros; ii) Irane įsisteigusi kredito arba finansų įstaiga, įskaitant Irano centrinį banką, arba bet kuris IX priede išvardyti filialai arba patronuojamosios įmonės; iii) bet kuris fizinis arba juridinis asmuo, subjektas arba organizacija, veikiantis i arba ii punkte nurodyto asmens, subjekto arba organizacijos vardu arba nurodymu; iv) juridinis asmuo, subjektas arba organizacija, kurie nuosavybės teise priklauso i, ii arba iii punkte nurodytam asmeniui, subjektui arba organizacijai arba kuriuos i), ii) arba iii) punkte nurodytas asmuo, subjektas arba organizacija kontroliuoja; b) teikti tarpininkavimo paslaugas, susijusias su vyriausybinėmis arba vyriausybės garantuojamomis obligacijomis, išleistomis po 2010 m. liepos 26 d., a punkte nurodytam asmeniui, subjektui arba organizacijai; c) padėti a punkte nurodytam asmeniui, subjektui arba organizacijai išleisti vyriausybines arba vyriausybės garantuojamas obligacijas, suteikiant tarpininkavimo, reklamavimo arba bet kurias kitas su šiomis obligacijomis susijusias paslaugas. 26 straipsnis 1. Draudžiama: a) apdrausti arba perdrausti: i) Iraną arba Irano vyriausybę ir jo valstybines įstaigas, korporacijas ir agentūras; ii) Irano įmonę; arba iii) bet kurį fizinį arba juridinį asmenį, subjektą arba organizaciją, veikiantį i arba ii punkte nurodyto asmens, subjekto arba organizacijos vardu arba nurodymu; b) sąmoningai ir apgalvotai dalyvauti veikloje, kurios tikslas arba poveikis yra apeiti a punkte minimą draudimą. 2. Šio straipsnio 1 dalis netaikoma asmenims teikiamoms sveikatos ir kelionių draudimo paslaugoms. 3. Šiuo straipsniu draudžiama pratęsti arba atnaujinti susitarimus dėl draudimo arba perdraudimo, sudarytus iki šio reglamento įsigaliojimo, tačiau nedraudžiama laikytis iki šios datos sudarytų susitarimų. VI skyriusTransporto apribojimai 27 straipsnis 1. Siekiant užkirsti kelią prekių ir technologijų, numatytų ES bendrajame karinės įrangos sąraše, arba kurias tiekti, parduoti, perduoti, eksportuoti arba importuoti draudžiama šiuo reglamentu, perdavimui, taikomas reikalavimas atitinkamos valstybės narės kompetentingoms muitinės institucijoms pateikti informaciją apie visas iš Sąjungos muitų teritorijos į Iraną išgabentas arba iš Irano į Sąjungos muitų teritoriją atgabentas prekes prieš atgabenimą ir išgabenimą. 2. Taisyklės, kuriomis reglamentuojamas įpareigojimas pateikti informaciją prieš atgabenimą ir išgabenimą, visų pirma, terminai, kurių reikia laikytis, ir reikalaujami duomenys, išdėstomos atitinkamose nuostatose, taikomoms bendrosioms prekių įvežimo ir išvežimo deklaracijoms, nurodytoms 1992 m. spalio 12 d. Tarybos reglamente (EEB) Nr. 2913/92, nustatančiame Bendrijos muitinės kodeksą[18], ir 1993 m. liepos 2 d. Komisijos reglamente (EEB) Nr. 2454/93, išdėstančiame Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas[19]. 3. Be to, asmuo, gabenantis prekes iš Irano į Sąjungos muitų teritoriją arba iš Sąjungos muitų teritorijos į Iraną arba prisiimantis atsakomybę už prekių gabenimą į Iraną arba iš jo, arba jo atstovas deklaruoja, ar prekės įtrauktos į ES bendrąjį karinės įrangos sąrašą arba ar joms taikomas šis reglamentas, ir, jeigu jų eksportui turi būti suteiktas leidimas, pateikia suteiktos eksporto licencijos duomenis. 4. Iki 2010 m. gruodžio 31 d. įvežimo ir išvežimo bendrosios deklaracijos ir šio straipsnio 3 dalyje nurodyti reikalaujami papildomi duomenys gali būti pateikti raštu naudojant verslo, uostų arba transporto informaciją, jeigu joje yra reikalingi duomenys. 5. Nuo 2011 m. sausio 1 d. šiame straipsnyje nurodyti reikalaujami papildomi duomenys pateikiami: - kai prekės įvežamos į Sąjungos muitų teritoriją – raštu arba užpildant atitinkamai įvežimo ir išvežimo bendrąsias deklaracijas; ir - kai prekės išvežamos iš Sąjungos muitų teritorijos – užpildant muitinės deklaraciją arba, jeigu nereikalaujama pildyti muitinės deklaracijos, išvežimo bendrąją deklaraciją; 28 straipsnis 1. Valstybių narių piliečiams arba iš valstybių narių teritorijos draudžiama teikti Irano laivams aprūpinimo kuru ar kitomis atsargomis paslaugas, ar kitas laivų aptarnavimo paslaugas, jei paslaugų teikėjai turi informacijos, įskaitant kompetentingų muitinės institucijų pateiktą informaciją, pagrįstą ankstesniame straipsnyje minėta prieš atgabenimą ir prieš išgabenimą pateikta informacija, kuria remiantis galima pagrįstai manyti, kad šiais laivais gabenamos prekės, įtrauktos į ES bendrąjį karinės įrangos sąrašą arba kurias pagal šį reglamentą draudžiama tiekti, parduoti, perduoti ar eksportuoti, išskyrus atvejus, kai tokias paslaugas būtina teikti humanitariniais tikslais. 2. Valstybių narių piliečiams arba iš valstybių narių teritorijos draudžiama teikti Irano krovininiams orlaiviams technines ir techninės priežiūros paslaugas, jei paslaugų teikėjai turi informacijos, įskaitant kompetentingų muitinės institucijų pateiktą informaciją, pagrįstą ankstesniame straipsnyje minėta prieš atgabenimą ir prieš išgabenimą pateikta informacija, kuria remiantis galima pagrįstai manyti, kad šiais krovininiais orlaiviais gabenamos prekės, įtrauktos į ES bendrąjį karinės įrangos sąrašą arba kurias pagal šį reglamentą draudžiama tiekti, parduoti, perduoti ar eksportuoti, išskyrus atvejus, kai tokias paslaugas būtina teikti humanitariniais ir saugumo tikslais. 3. Šio straipsnio 1 ir 2 dalyse nurodyti draudimai taikomi tol, kol krovinys patikrinamas ir prireikus konfiskuojamas arba pašalinamas. VII skyriusTam tikrų reikalavimų vykdymo apribojimai 29 straipsnis 1. Nepatenkinami jokie su sutartimi arba sandoriu, kurio vykdymui tiesioginį arba netiesioginį, visapusišką arba dalinį poveikį turėtų Reglamentu (EB) Nr. 423/2007 arba šiuo reglamentu nustatytos priemonės, susiję reikalavimai dėl žalos atlyginimo arba kiti šios rūšies reikalavimai, pavyzdžiui, reikalavimai dėl kompensacijos ar dėl garantijos suteikimo, visų pirma reikalavimai pratęsti arba apmokėti įsipareigojimą, garantiją ar žalos atlyginimo įsipareigojimą, ypač finansinę garantiją ar finansinį žalos atlyginimo įsipareigojimą, neatsižvelgiant į tai, kokia būtų jų forma, pateikti: a) VII, VIII ir IX išvardytų asmenų, subjektų arba organizacijų; b) kitų Irane esančių asmenų, subjektų arba organizacijų, įskaitant Irano vyriausybę; c) asmenų, subjektų arba organizacijų, veikiančių vieno šių asmenų, subjektų ar organizacijų vardu arba jų naudai. 2. Turi būti laikoma, kad Reglamentu (EB) Nr. 423/2007 arba šiuo reglamentu nustatytos priemonės turėjo poveikio sutarties ar sandorio vykdymui, jei reikalavimo pateikimas ar jo turinys yra tiesioginis arba netiesioginis tų priemonių rezultatas. 3. Visuose procesiniuose veiksmuose dėl reikalavimo vykdymo pareiga įrodyti, kad šio straipsnio 1 dalimi nedraudžiama tenkinti reikalavimą, tenka asmeniui, siekiančiam to reikalavimo vykdymo. 4. Šiuo straipsniu nepažeidžiama 1 dalyje nurodytų asmenų, subjektų ir organizacijų teisė į sutartinių įsipareigojimų nesilaikymo pagal Reglamentą (EB) Nr. 423/2007 arba šį reglamentą teisėtumo teisminę peržiūrą. VIII skyriusBendrosios ir baigiamosios nuostatos 30 straipsnis 1. Nepažeisdami galiojančių ataskaitų teikimo, konfidencialumo ir profesinės paslapties taisyklių, fiziniai ir juridiniai asmenys, subjektai ir organizacijos: a) nedelsdami pateikia valstybių narių, kuriose yra jų buveinė arba kuriose jie įsikūrę, kompetentingoms institucijoms, nurodytoms V priede išvardytose interneto svetainėse, visą informaciją, kuri padėtų laikytis šio reglamento, pavyzdžiui, informaciją apie pagal 16 straipsnį įšaldytas sąskaitas ir sumas, ir tiesiogiai arba per valstybes nares perduoda šią informaciją Komisijai; b) bendradarbiauja su kompetentingomis institucijomis, nurodytomis V priede išvardytose interneto svetainėse, kai ši informacija tikrinama. 2. Visa Komisijos tiesiogiai gauta papildoma informacija pateikiama atitinkamai valstybei narei. 3. Visa pagal šį straipsnį pateikta arba gauta informacija naudojama tik tais tikslais, kuriais ji buvo pateikta arba gauta. 31 straipsnis 1. Lėšų ir ekonominių išteklių įšaldymas arba atsisakymas leisti naudotis lėšomis ar ekonominiais ištekliais, vykdomi sąžiningai atsižvelgiant į tai, kad tokie veiksmai neprieštarauja šiam reglamentui, neužtraukia jokios jį įgyvendinančio fizinio arba juridinio asmens arba subjekto, arba organizacijos, jų direktorių arba darbuotojų atsakomybės, išskyrus atvejus, kai įrodoma, kad lėšos ir ekonominiai ištekliai buvo įšaldyti arba jais neleista naudotis dėl aplaidumo. 2. Atitinkami fiziniai arba juridiniai asmenys arba subjektai nėra atsakingi, jei jie nežinojo ir neturėjo pagrįstos priežasties įtarti, kad jų veiksmais pažeidžiami 5 straipsnio 1 dalies d ir e punktuose, 9 straipsnio b punkte, 15 straipsnyje, 16 straipsnio 3 dalyje, 25 straipsnio 1 dalies a punkte ir 26 straipsnyje nurodyti draudimai. 3. Kai institucija ar asmuo, kuriam taikomas šis reglamentas, arba tokios institucijos darbuotojas ar direktorius sąžiningai, kaip tai numatyta 21, 22 ir 23 straipsniuose, atskleidžia 21, 22 ir 23 straipsniuose nurodytą informaciją, tokia institucija ar asmuo arba jų direktorius ar darbuotojas nelaikomi atsakingais. 32 straipsnis Komisija ir valstybės narės nedelsdamos viena kitą informuoja apie priemones, kurių buvo imtasi pagal šį reglamentą, ir viena kitai teikia bet kokią kitą turimą svarbią su šiuo reglamentu susijusią informaciją, visų pirma informaciją apie pažeidimus ir vykdymo užtikrinimo problemas, taip pat nacionalinių teismų priimtus sprendimus. 33 straipsnis 1. Komisija: a) iš dalies keičia II priedą, remdamasi Jungtinių Tautų Saugumo Tarybos arba Sankcijų komiteto priimtais nutarimais arba valstybių narių pateikta informacija; b) iš dalies keičia IV priedą, remdamasi valstybių narių pateikta informacija; c) iš dalies keičia V priedą, remdamasi valstybių narių pateikta informacija; d) iš dalies keičia VII priedą, remdamasi Jungtinių Tautų Saugumo Tarybos arba Sankcijų komiteto priimtais nutarimais. 2. Taryba, spręsdama kvalifikuota balsų dauguma, nustato, peržiūri ir keičia 16 straipsnio 2 dalyje nurodytų asmenų, subjektų ir organizacijų sąrašą laikydamasi Tarybos nutarimų, susijusių su Tarybos sprendimo 2010/413/BUSP II priedu. VIII priedo sąrašas reguliariai peržiūrimas bent kas 12 mėnesių. 3. Komisija ir Taryba nurodo konkrečias ir specifines priežastis, dėl kurių buvo priimti sprendimai pagal šio straipsnio 1 dalies d punktą ir 2 dalį, ir atitinkamiems fiziniams arba juridiniams asmenims, subjektams ir organizacijoms suteikia galimybę pareikšti savo nuomonę šiuo klausimu. Jeigu pateikiamos pastabos, Komisija arba Taryba peržiūri savo sprendimą ir apie tai informuoja asmenį, subjektą arba organizaciją. 4. Komisija, vykdydama savo užduotis pagal šį reglamentą, tvarko asmens duomenis. Šios užduotys yra: a) šio reglamento VII priedo pakeitimų rengimas; b) VII ir VIII priedų turinio konsolidavimas elektroniniame suvestiniame asmenų, grupių ir subjektų, kuriems taikomos ES finansinės sankcijos, sąraše, kurį galima rasti Komisijos interneto svetainėje[20]; c) informacijos, susijusios su įtraukimo į sąrašą motyvais, tvarkymas; ir d) informacijos apie šio reglamento priemonių poveikį, pavyzdžiui, įšaldytų lėšų vertę ir informacijos apie kompetentingų institucijų išduotus leidimus, tvarkymas. 5. Taryba, vykdydama savo užduotis pagal šį reglamentą, tvarko asmens duomenis. Šios užduotys yra: a) šio reglamento VIII priedo pakeitimų rengimas; ir b) informacijos, susijusios su įtraukimo į sąrašą motyvais, tvarkymas. 6. Taryba ir Komisija gali tvarkyti atitinkamus duomenis, susijusius su į sąrašą įtrauktų fizinių asmenų vykdyta nusikalstama veika ir teistumu arba tokiems asmenims taikytinomis saugumo priemonėmis, tik tiek, kiek toks tvarkymas būtinas įtraukimo į sąrašą motyvams parengti ir atitinkamo fizinio asmens šiuo klausimu pareikštai nuomonei peržiūrėti taikant tinkamas konkrečias apsaugos priemones. Tokie duomenys viešai neskelbiami ir jais nesidalijama. 7. Šio reglamento V priede nurodyti Tarybos ir Komisijos padaliniai paskiriami atitinkamos institucijos duomenų valdytoju, kaip apibrėžta Reglamento (EB) Nr. 45/2001 2 straipsnio d punkte, siekiant užtikrinti, kad atitinkami fiziniai asmenys galėtų pasinaudoti savo teisėmis pagal Reglamentą (EB) Nr. 45/2001. 34 straipsnis 1. Valstybės narės nustato taisykles dėl nuobaudų, taikytinų pažeidus šį reglamentą, ir imasi visų būtinų priemonių jų įgyvendinimui užtikrinti. Nustatytos nuobaudos turi būti veiksmingos, proporcingos ir atgrasomos. 2. Įsigaliojus šiam reglamentui, valstybės narės nedelsdamos praneša Komisijai apie šias taisykles ir visus vėlesnius jų pakeitimus. 35 straipsnis 1. Valstybės narės paskiria šiame reglamente nurodytas kompetentingas institucijas ir nurodo jas V priede išvardytose interneto svetainėse. Valstybės narės praneša Komisijai apie visus jų V priede išvardytų interneto svetainių adresų pakeitimus prieš tokių pakeitimų įsigaliojimą. 2. Įsigaliojus šiam reglamentui, valstybės narės nedelsdamos nurodo Komisijai savo kompetentingas institucijas, įskaitant tų kompetentingų institucijų kontaktinius duomenis, ir ją informuoja apie bet kokius vėlesnius pakeitimus. 3. Šiame reglamente nustatytais atvejais, kai reikia pranešti Komisijai, ją informuoti arba kitaip su ja susisiekti, tokiai komunikacijai naudojamas V priede nurodytas adresas ir kontaktiniai duomenys. 36 straipsnis Šis reglamentas taikomas: a) Sąjungos teritorijoje, įskaitant jos oro erdvę; b) visuose valstybės narės jurisdikcijai priklausančiuose orlaiviuose ir laivuose; c) visiems Sąjungos teritorijoje arba už jos ribų esantiems asmenims, kurie yra valstybės narės piliečiai; d) visiems pagal valstybės narės teisę įsteigtiems arba įkurtiems juridiniams asmenims, subjektams arba organizacijoms; e) visiems Sąjungoje visą verslą arba jo dalį vykdantiems juridiniams asmenims, subjektams arba organizacijoms. 37 straipsnis Reglamentas (EB) Nr. 423/2007 panaikinamas. Nuorodos į panaikintą reglamentą laikomos nuorodomis į šį reglamentą. 38 straipsnis Šis reglamentas įsigalioja jo paskelbimo Europos Sąjungos oficialiajame leidinyje dieną. Šis reglamentas privalomas visas ir tiesiogiai taikomas visose valstybėse narėse. Priimta Briuselyje […] Tarybos vardu Pirmininkas […] I PRIEDAS A DALIS 2 straipsnio 1 dalies a punkte, 2 straipsnio 2 dalyje, 4 straipsnyje, 5 straipsnio 1 dalies b punkte ir 5 straipsnio 1 dalies d punkte nurodytos prekės ir technologijos Šiame priede nurodytos visos prekės ir technologijos, išvardytos Reglamento (EB) Nr. 428/2009 I priede pagal jame nurodytą apibrėžtį, išskyrus: Reglamento (EB) Nr. 428/2009 I priedo punktas | Aprašymas | 5A001 | Telekomunikacijų sistemos, įranga, komponentai ir pagalbiniai reikmenys, išvardyti toliau: a. bet kokio tipo telekomunikacijų įranga, turinti bet kurią iš toliau išvardytų charakteristikų, funkcijų ar savybių: 1. specialiai suprojektuota, kad būtų atspari pereinamiesiems elektroniniams reiškiniams arba elektromagnetiniams impulsiniams reiškiniams, atsirandantiems po branduolinio sprogimo; 2. specialiai padidinto atsparumo gama, neutronų arba jonų spinduliuotei; arba 3. specialiai suprojektuota veikti temperatūroje, mažesnėje kaip 218 K (–55 °C) ir didesnėje kaip 397 K (124 °C); Pastaba. 5A001.a.3. punktas taikomas tik elektroninei įrangai. Pastaba. 5A001.a.2 ir 5A001.a.3 punktai netaikomi įrangai, suprojektuotai arba modifikuotai naudoti palydovuose. b. telekomunikacijų sistemos ir įranga bei specialiai joms suprojektuoti komponentai ir pagalbiniai reikmenys, turintys bet kurias toliau išvardytas charakteristikas, funkcijas ar elementus: 1. sudarančios nesusietas povandeninių telekomunikacijų sistemas, turinčias bet kurią iš šių charakteristikų: a. akustinio nešlio dažnį, esantį už dažnių srities (20–60 kHz) ribų; b. elektromagnetinio nešlio dažnį, mažesnį kaip 30 kHz; c. elektronpluoštį valdymo būdą; arba d. „vietiniame tinkle“ (LAN) naudoja „lazerius“ arba šviesos diodus (LED), kurių išėjimo bangos ilgis didesnis nei 400 nm ir mažesnis nei 700 nm; 2. sudarančios radijo įrangą, veikiančią dažnių srityje nuo 1,5 MHz iki 87,5 MHz ir turinčią visas šias charakteristikas: a. automatiškai numatančią ir atrenkančią dažnius bei „visumines skaitmeninio perdavimo spartas“, tenkančias vienam kanalui, norint optimizuoti perdavimą; ir b. įtaisytą tiesinio galios stiprintuvo konfigūraciją, turinčią galimybę palaikyti vienu metu išėjime daugelio signalų galią, ne mažesnę kaip 1 kW dažnių srityje nuo 1,5 MHz iki 30 MHz arba ne mažesnę kaip 250 W galią dažnių srityje nuo 30 MHz iki 87,5 MHz, esant vienos oktavos ar didesniam „akimirkiniam juostos pločiui“ ir netiesinių iškreipių koeficientui, mažesniam kaip –80 dB; 3. sudarančios radijo įrangą, naudojančią 5A001.b.4. punkte nenurodytą „plėstinio spektro“ būdą, įskaitant „šuolinio dažnio perderinimo“ būdą, ir turinčią bet kurią iš šių charakteristikų: a. vartotojo programuojamas plėstines programas; arba b. visuminį perdavimo juostos plotį, kuris yra ne mažiau kaip 100 kartų didesnis už bet kurio vieno informacijos kanalo juostos plotį ir viršija 50 kHz; Pastaba. 5A001.b.3.b punktas netaikomas radijo įrangai, specialiai suprojektuotai naudoti civilinio korinio radijo ryšio sistemose. Pastaba. 5A001.b.3 punktas netaikomas įrangai, suprojektuotai veikti, esant ne didesnei kaip 1 W išėjimo galiai. 4. sudarančios radijo ryšio įrangą, naudojančią „ypač plačios moduliacijos“ būdus ir turinčią vartotojo programuojamus kanalų tankinimo kodus, įslaptinimo kodus ar tinklo nustatymo kodus, turinčius bet kurią iš šių charakteristikų: a. juostos plotį, viršijantį 500 MHz; arba b. 20 % ar didesnį „akimirkinį dažnių juostos plotį“; 5. sudarančios skaitmeniškai valdomus radijo imtuvus, turinčius visas šias charakteristikas: a. daugiau kaip 1 000 kanalų; b. mažesnę kaip 1 ms „dažnio perjungimo trukmę“; c. automatinę elektromagnetinio spektro dalies paiešką arba žvalgą; ir d. priimtų signalų arba siųstuvo tipo atpažinimą; arba Pastaba. 5A001.b.5 netaikomas radijo įrangai, specialiai suprojektuotai naudoti civilinio korinio radijo ryšio sistemose. 6. kuriuose naudojamos skaitmeninio „signalų apdorojimo“ funkcijos, ‚koduojant kalbą‘ mažesne kaip 2 400 bitų/s sparta: Techninės pastabos 1. ‚Kalbos kodavimo‘ kintama sparta atveju nepertraukiamos ‚kalbos kodavimui‘ taikomas 5A001.b.6. punktas. 2. 5A001.b.6. punkte ‚kalbos kodavimas‘ apibrėžiamas kaip būdas, naudojamas paimant žmogaus balso pavyzdžius ir vėliau šiuos pavyzdžius paverčiant skaitmeniniais signalais, atsižvelgiant į konkrečius žmogaus kalbos požymius. c. toliau išvardyti optinio skaidulinio ryšio kabeliai, optinės skaidulos ir pagalbinės priemonės: 1. optinės skaidulos, ilgesnės nei 500 m, kai gamintojas nurodo, kad tempiamojo ‚tikrinamojo bandymo‘ metu jos gali atlaikyti 2 x 109 N/m2 ir didesnį įtempį; Techninė pastaba „Tikrinamasis bandymas“ – neautonominis arba autonominis produkcijos brokuojamasis bandymas, kurio metu dinaminiu būdu sudaromas nustatytasis įtempis skaiduloms, kurių ilgis 0,5–3 m ir kurių judėjimo greitis yra 2–5 m/s, joms praeinant tarp apytiksliai 150 mm skersmens varančiųjų velenų. Aplinkos temperatūra turi būti lygi nominaliai temperatūrai 293 K (20 oC), o santykinė drėgmė – 40 %. Tikrinamiesiems bandymams atlikti gali būti naudojami lygiaverčiai nacionaliniai standartai. 2. optiniai skaiduliniai kabeliai ir pagalbiniai reikmenys, skirti povandeniniam naudojimui; Pastaba. 5A001.c.2. punktas netaikomas standartiniams civilinių ryšių kabeliams ir pagalbinėms priemonėms. 1 N.B. Apie povandeninius atjungiamuosius kabelius ir jungtis žr. 8A002.a.3. punktą. 2 N.B. Apie optinių skaidulų antgalius arba jungtis žr. 8A002.c. punktą. d. „elektroniniu būdu valdomos fazuotosios gardelinės antenos“, veikiančios aukštesniais nei 31,8 GHz dažniais; Pastaba. 5A001.d punktas netaikomas „elektroniniu būdu valdomoms fazuotosioms gardelinėms antenoms“, skirtoms orlaivių tūpimo sistemoms, turinčioms prietaisus, atitinkančius Tarptautinės civilinės aviacijos organizacijos (ICAO) standartus, apimančius mikrobangines tūpimo sistemas (MLS). e. radijo krypties nustatymo įranga, veikianti aukštesniais nei 30 MHz dažniais ir turinti visas išvardytas charakteristikas, taip pat specialiai jai suprojektuoti komponentai: 1. „akimirkinis dažnių juostos plotis“ – 10 MHz ar daugiau; ir 2. galinti nustatyti pelengą į su ja nesąveikaujančius radijo siųstuvus su mažesne kaip 1 ms signalo trukme. f. trukdymo įranga, specialiai suprojektuota arba modifikuota sąmoningai ir selektyviai įsiterpti į mobiliosios telekomunikacijos paslaugas, jų nepriimti, trukdyti jas teikti, jas sumenkinti ar nukreipti nuo jų dėmesį, kuria galima atlikti bet kurią iš toliau išvardytų operacijų, ir specialiai jai suprojektuoti komponentai: 1. radijo prieigos tinklo (RAN) įrangos funkcijų imitacija; 2. naudojamo mobiliosios telekomunikacijos protokolo (pvz., GSM) specialių charakteristikų nustatymas ir naudojimas; arba 3. naudojamo mobiliosios telekomunikacijos protokolo (pvz., GSM) specialių charakteristikų naudojimas; N.B. Dėl GNSS trukdymo įrangos žr. Karinių prekių kontrolę. g. pasyvios koherentiškos vietos nustatymo (PCL) sistemos ar įranga, specialiai suprojektuota rasti ir sekti judančius objektus, matuojant siunčiamų aplinkos radijo dažnių atspindžius, kuriuos siunčia ne radarų siųstuvai; Techninė pastaba Ne radarų siųstuvai gali būti komercinės radijo, televizijos ar korinės telekomunikacijos bazinės stotys. Pastaba. 5A001.g. punktas netaikomas: a. radijo astronominei įrangai; arba b. sistemoms ar įrangai, kuriai reikalinga radijo transliacija iš objekto. h. elektroninė įranga, suprojektuota arba modifikuota, kad anksčiau laiko aktyvuotų radijo bangomis valdomus savadarbius sprogstamuosius užtaisus arba užkirstų kelią jų įjungimui. N.B. TAIP PAT ŽR. KARINIŲ PREKIŲ KONTROLĘ. | 5A002 | „Informacijos saugumo“ sistemos, įranga ir jų komponentai: a. „informacijos saugumo“ sistemos, įranga, taikomieji specialieji „elektroniniai mazgai“, moduliai ir integriniai grandynai, išvardyti toliau, ir kiti specialiai jiems suprojektuoti komponentai: N.B. Apie pasaulinės navigacijos palydovų sistemos (GNSS) priėmimo įrangos, kurioje yra naudojamas iššifravimas (t. y. GPS arba GLONASS), kontrolę žr. 7A005 punktą. 1. suprojektuoti arba modifikuoti „kriptografijai“, kuriai naudojama skaitmeninė technika, atliekanti bet kokią kriptografinę funkciją, kitokią nei atpažinimas arba skaitmeninis parašas, ir turintys bet kurią iš šių charakteristikų: Techninės pastabos 1. Atpažinimo ir skaitmeninio parašo funkcijos apima ir su jais susijusių raktų valdymo funkcijas. 2. Norint apsisaugoti nuo neleistinos prieigos, jei rinkmenos arba tekstas nėra šifruojami, atpažinimas apima visus kreipties valdymo požymius, išskyrus tai, kas yra tiesiogiai susiję su slaptažodžių, asmens atpažinimo kodų (PIN) ar panašių duomenų apsauga. 3. „Kriptografija“ neapima „fiksuotų“ duomenų spūdos ar kodavimo technikos. Pastaba. 5A002.a.1. punktas apima įrangą, sukurtą ar pritaikytą „kriptografijai“, kurioje naudojami analoginiai principai, kai jie įdiegiami kartu su skaitmenine technika. a. „simetrinį algoritmą“, kuriame naudojamo rakto žodžio ilgis viršija 56 bitus; arba b. „asimetrinį algoritmą“, kai algoritmo saugumas yra grindžiamas bet kuria iš šių charakteristikų: 1. sveikųjų skaičių skaidiniu pirminiais daugikliais, viršijančiu 512 bitų (pvz., RSA); 2. naudojant diskrečiųjų logaritmų skaičiavimą baigtinio lauko, didesnės kaip 512 bitų apimties (pvz., Diffie-Hellman virš Z/pZ), multiplikacinėje grupėje; arba 3. diskrečiaisiais logaritmais grupėje, kitokioje nei nurodyta 5A002.a.1.b.2 punkte, viršijančioje 112 bitų (pvz., Diffie-Hellman virš elipsinės kreivės); 2. suprojektuoti arba modifikuoti atlikti kriptoanalitines funkcijas; 3. nenaudojama; 4. specialiai suprojektuoti arba modifikuoti sumažinti informaciją turinčių signalų kompromisines spinduliuotes žemiau to lygio, kurio reikia pagal sveikatos, saugos arba elektromagnetinių trukdžių standartų reikalavimus; 5. suprojektuoti arba modifikuoti, kad naudodami kriptografinę techniką generuotų 5A002.a.6 punkte nenurodytų „plėstinio spektro“ sistemų plėstinius kodus, įskaitant šuolinius kodus, skirtus „dažnio šuolinio perjungimo“ sistemoms; 6. suprojektuoti arba modifikuoti taip, kad būtų galima naudoti kriptografijos būdus, ypač plačios moduliacijos juostos sistemų kanalų tankinimo (suskirstymo) kodams įslaptinimo (užšifravimo) kodams arba tinklo identifikavimo kodams generuoti, ir turintys bet kurią iš šių charakteristikų: a. juostos plotį, viršijantį 500 MHz; arba b. 20 % ar didesnį „akimirkinį dažnių juostos plotį“; 7. nekriptografinės informacinių ir ryšių technologijų (IRT) saugumo sistemos bei prietaisai, kurių patikimo funkcionavimo garantijų lygis įvertintas aukštesne kaip Bendrųjų kriterijų EAL-6 klase (patikimo funkcionavimo garantijų įvertinimo lygis) arba yra lygiavertis šiam įvertinimui; 8. ryšių kabelių sistemos, suprojektuotos arba modifikuotos, naudojant mechanines, elektrines arba elektronines priemones, slaptam prasiskverbimui aptikti. 9. suprojektuoti arba modifikuoti „kvantinei kriptografijai“ naudoti. Techninė pastaba „Kvantinė kriptografija“ taip pat yra vadinama kvantiniu raktų paskirstymu (QKD). Pastaba. 5A002 punktas netaikomas: a. „asmeninėms lustinėms kortelėms“, turinčioms bet kurią iš šių charakteristikų: 1. kai kriptografinis funkcionalumas yra apribotas naudoti tik įrangoje arba sistemose, kurioms netaikomi šios pastabos b–g punktai; arba 2. skirtos plačiajai visuomenei bendro pobūdžio naudojimui, kai kriptografinis funkcionalumas vartotojui nėra prieinamas, ir yra specialiai suprojektuotos bei apsiriboja jose saugomų asmens duomenų apsauga; N.B. Jei „asmeninės lustinės kortelės“ atlieka ne vieną funkciją, kiekvienos funkcijos kontrolės statusas įvertinamas atskirai. b. radijo transliavimo, apmokamos televizijos ar panašaus ribotos aprėpties plataus vartojimo tipo transliavimo priėmimo įrangai, kurioje nėra skaitmeninio šifravimo, išskyrus tai, kad šis yra išimtinai naudojamas mokesčių sąskaitoms siųsti arba su programa susijusiai informacijai grąžinti atgal transliacijos teikėjui; c. įrangai, kurioje kriptografinė galimybė vartotojui nėra prieinama ir kuri yra specialiai suprojektuota ir apribota leisti naudotis bet kuria iš šių funkcijų: 1. apsaugotos nuo kopijavimo „programinės įrangos“ naudojimas; 2. prieiga bet kuriuo toliau išvardytu atveju: a. prieiga prie apsaugotos nuo kopijavimo pastoviosios (tik skaitymui) duomenų laikmenos; arba b. prieiga prie informacijos, laikomos šifruotu pavidalu duomenų laikmenoje (pvz., susijusios su intelektinės nuosavybės teisių apsauga), kai duomenų laikmeną viešai ketinama parduoti tokiu pat pavidalu; 3. apsaugotų nuo kopijavimo garso ir vaizdo duomenų vienkartis kopijavimas; arba 4. šifravimas ir (arba) iššifravimas, skirti apsaugoti bibliotekoms, projektavimo elementams ar susijusiems duomenims, skirtiems puslaidininkiniams įtaisams ar integriniams grandynams projektuoti; d. kriptografinei įrangai, specialiai suprojektuotai ir skirtai tik bankiniam naudojimui arba ‚piniginiams sandoriams‘; Techninė pastaba ‚Piniginiai sandoriai‘ 5A002 punkto pastabos d punkte taip pat reiškia mokesčių už važiavimą surinkimą ir jų mokėjimą arba kredito funkcijas. e. civiliniams nešiojamiesiems arba judriojo radijo ryšio telefonams (pvz., naudojamiems komercinėse civilinėse korinio radijo ryšio sistemose), kuriais negalima tiesiogiai perduoti šifruotų duomenų į kitą radijo ryšio telefoną arba įrangą (kitą nei radijo prieigos tinklo (RAN) įrangą) arba perduoti šifruotų duomenų naudojantis RAN įranga (pvz., radijo tinklo valdikliu (RNC) arba bazinės stoties valdikliu (BSC)); f. belaidei telefoninei įrangai, neturinčiai ištisinio šifravimo, kai didžiausias efektyvusis aktyviai nepalaikomo belaidžio veikimo nuotolis (t. y. vieninis nerelinio ryšio intervalas tarp galinio įtaiso ir bazinės stoties), kaip nurodyta gamintojo specifikacijose, yra mažesnis kaip 400 m; arba g. civiliniams nešiojamiesiems arba judriojo radijo ryšio telefonams ir panašiems belaidžiams prietaisams, kurie atitinka tik paskelbtus arba komercinius kriptografijos standartus (išskyrus kovos su piratavimu funkcijas, kurios gali būti nepaskelbtos) ir atitinka Kriptografijos pastabos (5 kategorijos 2 dalies 3 pastaba) b–d punktų nuostatas, kurie yra adaptuoti naudoti tam tikroje civilinės pramonės srityje ir turi elementus, kurie nedaro poveikio pirminių neadaptuotų prietaisų kriptografiniam funkcionalumui; h. įrangai, specialiai suprojektuotai nešiojamiems ar mobiliesiems radiotelefonams ar panašiems, vartotojams skirtiems, bevieliams prietaisams, atitinkantiems visas Kriptografijos pastabos (5 kategorija, 3 pastabos 2 dalis) nuostatas, kai pagalbinė įranga atitinka visas šias sąlygas: 1. įrangos naudotojas negali lengvai pakeisti pagalbinės įrangos kriptografinio funkcionalumo; 2. pagalbinė įranga suprojektuota įrengti be jokios tolesnės esminės tiekėjo pagalbos; ir 3. pagalbinė įranga negali pakeisti aptarnaujamo prietaiso kriptografinio funkcionalumo; i. bevielio „asmeninio tinklo“ įrangai, kuri atitinka tik viešuosius ar komercinius kriptografijos standartus ir kurios kriptografinis funkcionalumas yra apribotas iki nominalaus veikimo diapazono, pagal gamintojo specifikacijas neviršijančio 30 metrų. | 5B001 | Telekomunikacijų bandymo, tikrinimo ir gamybos įranga, komponentai ir pagalbiniai reikmenys, išvardyti toliau: a. įranga ir specialiai jai suprojektuoti komponentai ar pagalbiniai reikmenys, specialiai suprojektuoti įrangai, funkcijoms ar elementams, nurodytiems 5A001 punkte, „kurti“, „gaminti“ ar „naudoti“; Pastaba. 5B001.a punktas netaikomas optinei skaidulinei įrangai. b. įranga ir specialiai jai suprojektuoti komponentai ar pagalbiniai reikmenys, specialiai suprojektuoti „kurti“ bet kuriai toliau išvardytai ryšių perdavimo arba perjungimo įrangai: 1. įrangai, kurioje naudojama skaitmeninė technika, sukurta veikti esant 15 Gbit/s viršijančiai „visuminei skaitmeninei perdavimo spartai“; Techninė pastaba Perjungimo įrangos atveju „visuminė skaitmeninė perdavimo sparta“ matuojama didžiausios spartos prievade ar linijoje. 2. įrangai, kurioje naudojamas „lazeris“ ir kuri turi bet kurią iš šių charakteristikų: a. 1 750 nm viršijantį perdavimo bangos ilgį; b. atliekanti „optinį stiprinimą“ prazeodimiu legiruoto fluorido skaiduliniais stiprintuvais (PDFFA); c. kurioje naudojama koherentinio optinio perdavimo arba koherentinės optinės detekcijos technika (dar vadinama optinio heterodino arba homodino technika); arba d. kurioje naudojama analoginė technika, turinti 2,5 GHz viršijantį dažnių juostos plotį; Pastaba. 5B001.b.2.d punktas netaikomas įrangai, specialiai suprojektuotai komercinės televizijos sistemoms„kurti“. 3. įrangai, kurioje naudojamas „optinis perjungimas“; 4. radijo įrangą, kurioje naudojamas kvadratūrinės amplitudės moduliacijos (QAM) būdas, viršijantis 256 lygį; arba 5. įrangai, kurioje naudojamas „signalizavimas bendruoju kanalu“, esant nesusietajam arba iš dalies susietajam veikimo būdui. | 5B002 | „Informacijos saugumo“ bandymo, tikrinimo ir „gamybos“ įranga: a. įranga, specialiai suprojektuota įrangai, nurodytai 5A002 arba 5B002.b punktuose, „kurti“ arba „gaminti“. b. matavimo įranga, specialiai suprojektuota įvertinti ir patvirtinti 5A002 punkte nurodytos įrangos ar 5D002.a. arba 5D002.c. punktuose nurodytos „programinės įrangos“ „informacijos saugumo“ funkcijoms. | 5D001 | „Programinė įranga“ yra: a. „programinė įranga“, specialiai sukurta arba modifikuota „kurti“, „gaminti“ arba „naudoti“ įrangai, funkcijoms arba savybėms, nurodytoms 5A001 punkte; b. „programinė įranga“, specialiai sukurta arba modifikuota palaikyti „technologijoms“, nurodytoms 5E001; c. specialioji „programinė įranga“, specialiai sukurta arba modifikuota, kad užtikrintų įrangos, nurodytos 5A001 arba 5B001 punktuose, charakteristikas, funkcijas arba savybes; d. „programinė įranga“, specialiai sukurta arba modifikuota „kurti“ bet kuriai toliau išvardytai ryšių perdavimo arba perjungimo įrangai: 1. įrangą, kurioje naudojama skaitmeninė technika, sukurta veikti esant 15 Gbit/s viršijančiai „visuminei skaitmeninei perdavimo spartai“; Techninė pastaba Perjungimo įrangos atveju „visuminė skaitmeninė perdavimo sparta“ matuojama didžiausios spartos prievade ar linijoje. 2. įrangai, kurioje naudojamas „lazeris“ ir kuri turi bet kurią iš šių charakteristikų: a. 1 750 nm viršijantį perdavimo bangos ilgį; arba b. kurioje naudojama analoginė technika, turinti 2,5 GHz viršijantį dažnių juostos plotį; Pastaba. 5D001.d.2.b. punktas netaikomas „programinei įrangai“, specialiai sukurtai arba modifikuotai ir skirtai komercinės televizijos sistemoms„kurti“. 3. įrangai, kurioje naudojamas „optinis perjungimas“; arba 4. radijo įrangai, kurioje naudojamas kvadratūrinės amplitudės moduliacijos (QAM) būdas, viršijantis 256 lygį. | 5D002 | „Programinė įranga“ yra: a. „programinė įranga“, specialiai sukurta arba modifikuota 5A002 punkte nurodytai įrangai arba 5D002.c. punkte nurodytai „programinei įrangai“ „kurti“, „gaminti“ arba „naudoti“; b. „programinė įranga“, specialiai sukurta arba modifikuota palaikyti „technologijoms“, nurodytoms 5E002 punkte; c. speciali „programinė įranga“, išvardyta toliau: 1. „programinė įranga“, turinti 5A002 punkte nurodytos įrangos charakteristikas arba atliekanti ar modeliuojanti jos funkcijas; 2. „programinė įranga“, skirta „programinei įrangai“, nurodytai 5D002.c.1 punkte, sertifikuoti. Pastaba. 5D002 punktas netaikomas toliau išvardytai „programinei įrangai“: a. „programinei įrangai“, kuri yra būtina įrangai, kuriai netaikoma prie 5A002 punkto pateikta pastaba, „naudoti“; b. „programinei įrangai“, atliekančiai bet kurias įrangos, kuriai netaikoma prie 5A002 punkto pateikta pastaba, funkcijas. | 5E001 | „Technologija“ yra: a. „technologija“, remiantis Bendrąja technologijos pastaba, skirta „kurti“, „gaminti“ ar „naudoti“ (išskyrus veikimą) įrangai, funkcijomss arba savybėms, nurodytoms 5A001 punkte, arba „programinei įrangai“, nurodytai 5D001.a. punkte; b. Specialiosios „technologijos“ yra: 1. „reikalingoji“ „technologija“, specialiai sukurta palydovuose naudojamai nuotolinių ryšių įrangai „kurti“ arba „gaminti“; 2. „technologija“, skirta lazerinei ryšių technikai, gebančiai automatiškai aptikti ir sekti signalus ir palaikyti ryšį per egzoatmosferą arba popaviršinę (vandens) terpę, „kurti“ arba „naudoti“; 3. „technologija“, skirta skaitmeninio korinio radijo ryšio sistemos bazinių stočių priėmimo įrangai, kurios priėmimo išgalės, leidžiančios daugiajuostį, daugiakanalį, daugiamodį veikimą ir veikimą su daugkartinio kodavimo algoritmu arba daugeliu protokolų, gali būti pakeistos darant pakeitimus „programinėje įrangoje“, „tobulinti“; 4. „technologija“, skirta „plėstinio spektro“ technikai, įskaitant „šuolinį dažnio perderinimą“, „kurti“; c. „technologija“, remiantis Bendrąja technologijos pastaba, skirta „kurti“ arba „gaminti“: 1. įrangai, kurioje naudojama skaitmeninė technika, sukurta veikti esant 15 Gbit/s viršijančiai „visuminei skaitmeninei perdavimo spartai“; Techninė pastaba Perjungimo įrangos atveju „visuminė skaitmeninė perdavimo sparta“ matuojama didžiausios spartos prievade ar linijoje. 2. įrangai, kurioje naudojamas „lazeris“ ir kuri turi bet kurią iš šių charakteristikų: a. 1 750 nm viršijantį perdavimo bangos ilgį; b. atliekanti „optinį stiprinimą“ prazeodimiu legiruoto fluorido skaiduliniais stiprintuvais (PDFFA); c. kurioje naudojama koherentinio optinio perdavimo arba koherentinės optinės detekcijos technika (dar vadinama optinio heterodino arba homodino technika); d. kurioje naudojamas tankinimo pagal bangos ilgį būdas, o atstumas tarp optinių nešlių yra mažesnis nei 100 GHz; arba e. kurioje naudojama analoginė technika, turinti 2,5 GHz viršijantį dažnių juostos plotį; Pastaba. 5E001.c.2.e punktas netaikomas „technologijoms“, skirtoms komercinės televizijos (TV) sistemoms „kurti“ arba „gaminti“. N.B. Dėl „technologijų“, skirtų „kurti“ arba „gaminti“ ne telekomunikacijų įrangai, kurioje naudojamas lazeris, žr. 6E. 3. įrangai, kurioje naudojamas „optinis perjungimas“; 4. radijo įrangai, turinčiai bet kurią iš šių charakteristikų: a. kvadratūrinės amplitudės moduliacijos (QAM) būdą, viršijantį 256 lygį; b. veikianti, esant įėjimo ir išėjimo dažniams, viršijantiems 31,8 GHz; arba Pastaba. 5E001.c.4.b. punktas netaikomas „technologijoms“, suprojektuotoms „kurti“ ar „gaminti“ įrangai, suprojektuotai arba modifikuotai veikti bet kurioje dažnių juostoje, „ITU paskirtoje“ radijo ryšio paslaugoms teikti, bet ne radijo ryšiui nustatyti. c. veikianti 1,5–87,5 MHz dažniu ir turinti prisitaikomąsias technines priemones, galinčias numalšinti trukdantį signalą daugiau kaip 15 dB; 5. įrangai, kurioje naudojamas „signalizavimas bendruoju kanalu“, esant nesusietajam arba iš dalies susietajam veikimo būdui; arba 6. mobiliajai įrangai, turinčiai visas šias charakteristikas: a. kurios darbinis optinės bangos ilgis didesnis arba lygus 200 nm ir mažesnis arba lygus 400 nm; ir b. veikiančioms kaip „vietinis tinklas“; d. „technologija“, remiantis Bendrąja technologijos pastaba, skirta „kurti“ arba „gaminti“ mikrobanginio monolitinio integrinio grandyno galios stiprintuvams, specialiai suprojektuotiems telekomunikacijoms ir turintiems bet kurią iš šių charakteristikų: 1. tinkami veikti dažniais, viršijančiais 3,2 GHz, bet ne didesniais kaip 6 GHz, kurių vidutinė išėjimo galia yra didesnė kaip 4 W (36 dBm), o „akimirkinis dažnių juostos plotis“ yra didesnis kaip 15 %; 2. tinkami veikti dažniais, viršijančiais 6 GHz, bet ne didesniais kaip 16 GHz, kurių vidutinė išėjimo galia yra didesnė kaip 1 W (30 dBm), o „akimirkinis dažnių juostos plotis“ yra didesnis kaip 10 %; 3. tinkami veikti dažniais, viršijančiais 16 GHz, bet ne didesniais kaip 31,8 GHz, kurių vidutinė išėjimo galia yra didesnė kaip 0,8 W (29 dBm), o „akimirkinis dažnių juostos plotis“ yra didesnis kaip 10 %; 4. skirti veikti dažniais, viršijančiais 31,8 GHz, bet ne didesniais kaip 37,5 GHz; 5. tinkami veikti dažniais, viršijančiais 37,5 GHz, bet ne didesniais kaip 43,5 GHz, kurių vidutinė išėjimo galia yra didesnė kaip 0,25 W (24 dBm), o „akimirkinis dažnių juostos plotis“ yra didesnis kaip 10%; arba 6. skirti veikti dažniais, viršijančiais 43,5 GHz; e. „Technologija“ pagal Bendrąją technologijų pastabą, skirta „kurti“ ar „gaminti“ elektroniniams įtaisams ir grandynams, specialiai suprojektuotiems telekomunikacijoms ir turintiems komponentų, pagamintų iš „superlaidžiųjų“ medžiagų, specialiai sukurtų veikti temperatūrose, žemesnėse nei bent vieno iš „superlaidininko“ sandų „krizinė temperatūra“, ir turinčių bet kurią iš šių charakteristikų: 1. skaitmeninių grandynų srovės perjungiklių, turinčių „superlaidininkinių“ loginių elementų, kurių kiekvieno elemento vėlinimo trukmės (s) ir sklaidos galios (W) sandauga mažesnė kaip 10–14 J; arba 2. visuose dažniuose atliekama dažnių atranka, naudojant rezonansinius kontūrus, kurių kokybė (Q) viršija 10 000. | 5E002 | „Technologija“, remiantis Bendrąja technologijos pastaba, skirta 5A002, 5B002 punktuose nurodytai įrangai ar 5D002.a. arba 5D002.c. punktuose nurodytai „programinei įrangai“ „kurti“, „gaminti“ arba „naudoti“. | B DALIS 6 straipsnis taikomas šioms prekėms: I priedo įrašas | Aprašymas | 0A001 | „Branduoliniai reaktoriai“ ir jiems specialiai suprojektuota arba paruošta įranga ir komponentai: a. „branduoliniai reaktoriai“; b. metaliniai indai arba jų pagrindinės ceche pagamintos dalys, įskaitant reaktoriaus slėginių indų viršutines plokštes, specialiai suprojektuotos arba paruoštos „branduolinio reaktoriaus“ aktyviajai zonai įrengti; c. manipuliavimo įranga, specialiai sukurta arba pritaikyta kurui iš „branduolinį reaktorių“ pakrauti arba iš jo iškrauti; d. specialiai suprojektuoti arba paruošti valdantieji strypai dalijimosi procesui „branduoliniame reaktoriuje“ valdyti, jų atraminės ar kabamosios konstrukcijos strypų įkišimo ir ištraukimo mechanizmai ir strypus kreipiantys vamzdžiai; e. slėginiai vamzdžiai, specialiai sukurti arba paruošti kuro elementams ir pirmojo kontūro šilumnešiui laikyti „branduoliniame reaktoriuje“ esant didesniam nei 5,1 MPa darbiniam slėgiui; f. vamzdžiai ar jų sąrankos iš metalinio cirkonio arba cirkonio lydinių, kuriuose hafnio ir cirkonio masės dalių santykis yra mažesnis nei 1:500, specialiai sukurti arba pritaikyti naudoti „branduoliniuose reaktoriuose“; g. aušinimo siurbliai, specialiai sukurti arba paruošti pirmojo kontūro šilumnešio cirkuliacijai „branduoliniuose reaktoriuose“ palaikyti; h. „branduolinio reaktoriaus vidinės konstrukcinės dalys“, specialiai suprojektuotos arba paruoštos naudoti „branduoliniuose reaktoriuose“, įskaitant atramines aktyviosios zonos kolonas, kuro kanalus, šiluminės saugos ekranus, reflektorines pertvaras, aktyviosios zonos tinklelines plokštes ir difuzoriaus plokštes; Pastaba. 0A001.h. punkte vartojama „branduolinio reaktoriaus vidinių konstrukcinių dalių“ sąvoka nurod